Jamita Evangelium, 8 September 2019, Minggu XII Dung Trinitatis "Naposo ni Debata do Panggomgomi Namarsahala" (Poda 8: 12-21) Pelita Batak Online\nSongon angka naporsea di haadongon ni hadirion ni Debata di hasiangan on, dohot di ulaonNa na marimpola di tongatonga ni ngolu ni nasa na manggulmit di hasiangan on, i ma angka ulaon na manjagahon dohot patureturehon hangoluan na uli, na tigor, na demak dohot na mardohar, tahaporseai jala tahamauliatehon do angka ulaon ni Debata di tongatonganta. Ndang dung Ibana mansohot patulushon ulaoNa na mansai uli i. Marragam do dalan ni Debata patupahon ulaoNa di hangoluan on. Mangula do Ibana sian dalan na so tartagam hita. Laos mangula do Ibana marhite angka dalan naboi tardodo jala tarantusi hita. Mangula do Ibana marhite angka ula-ulaNa, na tarida dohot na so boi idaon ni simalolongta, angka na unduk tu lomo dohot huasoNa, na adong dohot na manggulmit di portibion, i ma angka surusuruanNa, angka NaposoNa di sandok portibion. Ganup nasida dipangke Debata patupahon dohot pasauthon lomo ni rohaNa na uli, mambahen lam denggan hangoluan on, angka na mambahen lam tuk na tinompaNa i mamujimuji goarNa nabadia i, angka na mangotapi dohot manaluhon angka tahi-tahi ni na jahat na manegai ngolu ni jolma nang angka na tinompaNa na asing di hasiangan on, tarlumobi di portibion.\nDi tongatonga ni hajolmaon di portibion, sian na robi sahat tu tingki on di taon 2019 on, sai dipabangkit, dipasupasu, didongani jala dipatau Debata do angka naposoNa i laho patureturehon ngolu ni jolma i, mamolus angka partingkian ni hajolmaon, sian na so adong dope raja sahat tu na adong angka raja, andorang so masa demokrasi nang dung masa demokrasi, songon i nang di angka usaha-usaha ni jolma, mamungka sian na so adong dope perusahaan na metmet sahat tu na adong angka perusahaan na balga situtu.\nHita ruas ni Huria Kristen Batak Protestan maniop pangantusion haporseaon niajarhon ni Reformator Martin Luther taringot tu hanaposoon ni Debata. I ma: Naposo ni Debata do hita ganup, di huria nang di duru ni huria, di ngolu nang ulaonta di portibion laho patupahon holong ni roha tu nasa na mangolu. Ula-ulaNa do hita manghobasi donganta jolma, patureturehon ngolu ni donganta jolma, mamungka di bagas nang keluarganta be sahat tu na di duru ni bagasta be, manang aha pe ulaonta, jala manang di dia pe hita mangula, ndang holan songon uluan manang panggomgomi, alai dohot do nang songon na niuluhon manang na digomgomi. Ndang holan di panggomgomion di pemerintahan, alai dohot do panggomgomion di angka ulaon na asing na marragam i. I do na tahaporseai dohot na tahaposi, taauhon dohot taulahon. Molo pangajari hita di pendidikan na marragam tirket i, naposoNa do hita disi patupahon ulaon mencerdaskan angka na ro marsiajar tu manang na dipasahat tu hita. Molo pangubati do hita di bidang kesehatan, naposoNa do hita disi. Molo sijaga hareantaon dohot hademahon ni ngolu do hita, naposoNa do hita disi mamastihon asa renta jala demak ngolu i. Molo panggomgomi do hita di ragam ni tirket pemerintahan, naposoNa do hita disi. Molo ruas ni Dewan Perwakilan Rakyat do hita, naposoNa do hita disi patupa angka uhum na mambahen ngolu na mardohar dohot na demak. Dohot udutna. Dohot udutna.\nHolan i, na boi do adong angka naposoNa na gabe so marsahala hadirion dohot panghobasionNa di jolo ni Debata. Ai boi do sahat tu hita ulaon manguluhon, alai ndang marsahala panguluhononta. Angka na so marsahala manusai donganna jolma, angka na marsahala patupa las ni roha nang ngolu ni donganna, niuluhonna nang na manguluhon ibana. Di bagasan minggunta sadarion, minggu XII-hon, dipanghulingi Debata hita angka naposoNa marhite hataNa di Poda 8: 12-21 i asa tadungdung gabe naposoNa na marsahala. Dia ma tonaNa tu hita angka naposoNa asa tardok angka naposoNa na marsahala hita?\nNaparjolo, i ma asa sai tapangido sian Debata hapistaran, parbinotoan dohot habisuhon na taharingkothon patupahon ulaonta songon naposoNa, unang gabe maila Debata tabahen ala ndang manang hurang bisuk hita. Ndang lomo roha ni Debata molo ndang pistar naposoNa, molo ndang marparbinotoan naposoNa, molo ndang marhabisuhon naposoNa. Dalan tusi, songon na tangkas di ayat 12 dohot ayat 17, i ma asa:\n(i). Ringgas hita marsiajar. Asa tatuhori parbinotoan. Mansai ringkot do i tarlumobi di partingkianta nuaeng, di era Revolusi Industri Napaopathon, na digohi angka hamubaon di pamingkirion, parbinotoan teknologi na marragam na mansai timbo, ndang holan di bio technologi, alai dohot do di teknologi medis, teknologi nano, teknologi robot. Di tingkinta on bahat hamubaon di cara berkomunikasi, dohot cara mandungdung sidungdungon di na ringkot di ngolu on. Mansai ringkot do on patupaonta tarlumobi di na disangkapi pamarentanta pasauthon visi Indonesia Maju Negara ke-5 di taon 2030, 11 taonnari, I ma marhite na lam pahinsathon hatauonta songon jolma na mangula dohot na marusaha dohot mangatur ngolu on dumenggan, Sumber Daya Manusia. I ma marhite pendidikan formal dohot marhite angka pelatihan-pelatihan.\n(ii) Tapangido di tangiangta asa ditambai Debata habisuhon na sian Ibana tu angka naung tarparsiajari i, ala dao tumimbo do habisuhon na sian Debata sian habisuhon naboi taparsiajari di portibion. Molo ro habisuhon sian Tuhanta, dapotan inspirasi ma hita, tubu ma prakarsa na so tardodo hita sian dirinta sandir, tubu ma inovasi di hita mangadopi tantangan na borat, boi tauba tantangan gabe peluang,ro semangat naimbaru na taharingkothon mangadopi marragam hamubaon di ngolu on, asa unang talu hita, unang gulung tikar usahanta, unang tartading hita, unang marpogos hita, baliksa gabe mardohar, gabe manguluhon, leading dirinta nang bangsonta.\n(iii) Manghaholongi hapistaran, parbinotoan dohot habisuhon i (ayat 17). Mansai ringkot do on di partingkianta nuaeng na mansai mura di dunia medsos halak manghaporseai na so sintong so jolo manulingkiti dia nidok ni halak disi sajamotjamotna, baliksa gabe dioloi angka sangkap patubutubu sogo ni roha. Mansai porlu i di partingkian post-kebenaran, i ma na dialo angka halak angka na sintong naung diauhon saleleng on.\nNapaduhon, tahabiari Debata marhite na manghagigihon angka na mangihut on: (i) Na jat, (ii) roha haginjangon, ai ndang olo marsiajar angka na ginjang roha, (iii) pangalaho na jat, (iv) pamangan getegete. Nuaeng on di dunia medsos dos do pamangan getegete on dohot jarijari na so marroha uju marmedsos. Sotung adong hita na puluk manggoari dirinta naposo ni Debata hita, hape taula naopat I (ayat 13). Na so jamot di jarijarina boi masuk hurungan.\nNapatoluon, manguluhon di bagasan hasintongan ma hita, manang di dia pe hita manguluhon. Ndang jadi tapapeol uhum dohot hatigoran di na manguluhon. Ndang jadi tajalo sisip gabe tahamonangkon n agogo, tatindos napogos (ayat 16-17, 21). Muba ma naung sanga peol manguluhon, papeol uhum. Tigor ma tu joloan on.\nNapaopathon, tapatupa di ngolunta dohot tu angka na tauluhon ngolu na denggan, i ma ngolu na mamora, ndang ngolu na marpogos; ngolu na marmulia, ndang ngolu na marlea manang na so mararga, di ngolunta sandiri dohot di tongatonga ni ngolu ni donganta jolma, so ingkon mandok, manghaposi dohot mangajarhon na dumenggan do hamoraon, sere, perak na pinillit sian hapistaran, parbinotoan dohot habisuhon. Ala pistar, parbinoto dohot bisuk do hita gabe boi tapangke angka pasupasu ni Debata tu bangsonta, i ma angka Sumber Daya Alama nang Sumber Daya Manusia, patupa Indonesia maju, Indonesia na mardohar. Ndang baliksa, songon nasai laon: Mamora sumber daya alamta jala torop bangsonta, hape marpogos bahatan sian hita, ala ndang pistar hita, nang parbinoto jala ndang marbisuk. Taeahi ma ngolu na mambahen marulaon dongan, asa boi nang nasida mangolu denggan, marhangoluan na uli, marhite angka hapistaran, parbinotoan dohot habisuhonta. (ayat 18-19).\nAsa, angka naposo ni Debata na marsahala do hita molo (i) Taharingkothon di bagasan haringgason ni roha marhapistaran, marparnibotoan dohot marhabisuhon, i ma marhite na ringgas marsiajar manontong dohot mangido asi ni rohaNa palumehon tu hita habisuhon sian Ibana. (ii) Tahabiari Debata marhite na manghagigihon hata dohot pambahenan na jat, (iii) Manguluhon hita di bagasan hasintongan, (iv) Tapatupa hangoluan na denggan tu donganta jolma, asa mardohar ngolu nasida, so pola ingkon mangajarhon na dumenggan hamoraon na marragam i sian hapistaran, parbinotoan dohot habisuhon.\nBoasa ingkon dipanghulingi Debata hita ruas ni HKBP di minggu on, tarlumobi dung tabege jala taboto sangkap ni bangsonta gabe bangso no 5 na maju di taon 2030, i 11 taonnari? Molo taida angka bangso naung leleng maju, jala naung gabe maju di portibion, angka bangso naung manaluhon hapogoson, na mambahen ngolu ni rakyat gabe mardohar, sejahtera, denggan sistim sosialna, moru hajahaton di tongatonga nasida, moru pangisi ni angka penjara di tonga nasida, ndang pola pamajuhu hita molo tadok na umbahen na songon i pe naung nidungdung nasida ala na maju do situtu hapistaran, parbinotoan, dohot habisuhonnasida mangatur ngolungolu parnegaraan, pamajuhon angka ekonomi, dohot patupa hatigoran, mangalo hajahaton. Ala ni i, denggan do dohononta tu dirinta ruas ni HKBP sude di sandok Indonesia on na mangihut on: "Umbahen na dipanghulingi Debatat pe hita angka ruas ni HKBP na gabe naposoNa di Indonesia on marhite Poda 8: 21-21 i sadarion, i ma asa lam marsitutu do hita (i) Ringgas, tahaholongi, marsitutu sian nasa roha nang gogonta, patimbohon hapistaranta, parbinotoanta dohot habisuhonta, (ii) Manghagigihon angka sangkap di roha nang ulaon na jat, baliksa (iii) Manguluhon tigor ma hita, jala (iv) Taparo angka ngolu na mardohar tu donganta marhite angka ulaonta namarhapistaran, marparbinotoan dohot marhabisuhon, ai marhite sian i do hita boi dohot manumpahi di sangkap nauli ni bangsonta gabe bangso na maju no 5 di taon 2030.\nAla ni i, ringkot tasulingkiti rohanta nuaeng, manang na rade do hita tusi, dia naung taula, dia na so taula dope. Nian nunga bahat sian tongatonganta ruas ni HKBP naung maju, naung patupa angka ulaon na uli jala nab alga di tongatonga ni bangsonta, nang di portibion. Alai martimbangkon timbo ni sidungdungon ni bangsonta, mansai ringkot do hita marsitutu mangarimangrimangi joujou ni Debata tu hita sadarion asa di ganup na taula, sian angka ulaon na ummetmet sahat tu ulaon na umbalga, di na diuluhon dohot di na manguluhon, tapanghilalahon ma na dijou jala dipangke Debata Sitolusada i do hita mangula disi songon naposoNa. Asi ma roha ni Tuhanta di hita angka ruas ni HKBP nang ruas ni Hakristenon Batak pe tahe, dipatau jala lam dipatau ma hita pangkeonNa gabe angka naposoNa pasauthon lomo ni rohaNa na uli i di hita hajolmaon dohot angka na tinompaNa na asing.


Jamita Evangelium, 13 Oktober 2019, Minggu, XVII Dung Trinitatis: Mangolu di Dalan ni Jahowa (Psalmen 25: 8-15) Pelita Batak Online\nPdt Dr Robinson Butarbutar salaman dengan Gubernur Sumut\nSada siingotonta songon halak Kristen di Negara Republik Indonesia i ma na mangihut on: "Sahat tu nuaeng sada bangso na marugamo do hita." Alai tong do taboto na mangihut on: "Atik pe targoar bangso na marugamo do hita, ringgas mamujimuji goar ni Debata di parmingguon dohot di partangianganta, mansai hatop tamba torop ni angka bagas panombaan tu Debata alai ndang apala targoar sada bangso na marsitutu mangulahon uhum dohot lomo ni roha ni Debata dope hita. Atik pe nunga dibahen tu angka uhum di negaranta angka uhum dohot lomo ni roha ni Debata i taringot tu beha hita marparange maradophon donganta jolma dohot angka donganta na tinompa ni Debata na asing, alai umbahatan dope hita ndang marhangoluan na tigor, na mardamedame dohot donganta jolma. Alai bahat dope na so tigor marparange maradophon donganta jolma. Ndang ringgas dope hita patupa holong tu angka donganta. Ndang apala tahalaputi dope patupa angka na denggan tu angka donganta jolma.\nGabe targoar do hita bangso na marugamo di ritus-ritus ni partangiangan manang panombaon, alai ndang angka parugamo na manghangoluhon na tahatindangkon. Ndang angka parugamo na mangulahon angka na uli na tapandok tu donganta jolma. I do umbahen na pola ruar pandohan ni Prof Dr. Musdah Mulia na mandok hira marisuang do hita targoar bangso marugamo. Pola adong Departemen Agama na marbudget mansai arga, pola marTrilliun. Alai apala di Departemen Agama on do na bahat masa korupsi. Ala ni i do pola didok sahalak pemimpin ni propinsi di tongatonga ni bangsonta naung mandalani Eropah, Australia, Jepang di tingki parpudion na so apala songon hita jotjot martangiang, marminggu, bersembahyang, alai ngolunasida maju, torop ni narapidana ganup ari lam otik, isara di Bolanda dohot di negara-negara Skandinavia, gabe ditutup bahat angka penjara, ngolunasida maju, jala mardohar, panghilalaan parbangsoon nasida mansai denggan. Semangat pengorbanan nasida mansai timbo. Tondi masiurupannasida mansai denggan.\nAla ni i, denggan do hita songon bagian ni bangso Indonesia tong manungkunhon tu dirinta, boasa boi masa na songon i. Ndang apala denggan jala ndang denggan molo tasalahon parugamo na asing na mambahen songon i dope bangsonta. Parsidohot do hita disi. Tarlumobi ala marsangkap hita mandungdung sintasinta ni bangsonta naeng gabe sada bangso na nomor 5 manang nomor 6 hamajuon ekonomina di taon 2030, i ma sampulu sada taonnari di jolonta. Boi do hita songon halak Kristen marhite parugamoonta rap dohot angka donganta sabangso mandungdung sintasinta i? Boi do parugamo na mangolu di bagasan uhum dohot lomo ni roha ni Tuhan i gabe mangolu di bagasan ngolu na gok dame, tigor, mardohar?\nMolo alusta tusi 'ndang', ba gabe bangso na mansai sekuler ma hita muse. Mardohar, maju, alai ndang manomba Debata. Alai molo boi tapatuduhon jala taida na 'boi do', ba idaonta ma na bangso parugamo na marhangoluan na denggan do hita, bangso parugamo na marhangoluon na mardohar, na tigor, jala na gok hadameon, alai tong marsomba tu Debata, ndang tu debata ganaganaan, songon na taida di angka negara-negara Skandinavia, na parugamo, alai maju, marhangoluan na denggan, atik pe ndang songon jago ni Sumber Daya Alamta na adong di nasida. Sumber Daya Manusia-nasida nunga boi patuduhon na bangso na manghangoluhon uhum ni Debata di hajolmaon do nasida, di ngolu nang ulaon nasida siganup ari. Adong do tong na jahat. Alai gumodangan na so mangulahon na jahat.\nApala alus na positif i do na hinatindangon dohot pinaandar ni parPsalmen di buku Psalmen i. Denggan do ngolu ni angka na tangi di, mangguruhon, mangulahon dohot mardalan di dalan ni Jahowa. Tarurak ma, jala mangolu di bagasan ngolu na parir do ngolu ni angka na so tinggil siparreonna jala na so olo mamikirmingkirhon dohot na so mardalan di angka dalan ni Jahowa. Molo tung adong pe angka na so mardalan di angka dalan ni Jahowa alai taida hira na mardohar ngoluna, alai ianggo di pangantusion dohot panindangion na parPsalmen satongkin do i. Ndang leleng i. Ndang martahan i. Ndang marsundutsundut i. Di jangka panjang ndang adong masa depan ni angka jolma nang bangso na so mangolu di bagasan patik, uhum nang dalan ni Jahowa. Alai angka na mangulahonsa, marhangoluan na denggan di jangka panjang.\nI do na dihatindangkon parPsalmen di Bindu 34: 8-15 i. Dipatupa Debata do paandarhon, patorangkon, manonahon, marnonohon dohot mangajarhon angka dalanNa tu sude hita, tu angka partigor dohot tu angka pardosa, asa taboto dalanNa. Jala, dipatupa Debata do na denggan tu angka na mangulahon uhumNa, tu angka na mangolu di bagasan dalanNa. Alani dialo Ibana do jala maol do adopan ni angka jolma pardosa ngolu on molo ndang mangolu di bagasan dalan ni Jahowa Ibana. Molo naeng denggan ngolu ni sada halak, sada keluarga dohot sada bangso tahe, ingkon dao gumodang do torop ni halak na mangolu di bagasan dalan ni Jahowa. Ingkon lam otik do angka na mangolu di duru ni dalan ni Jahowa. Ingkon diuhum negara i do angka na mangolu di duru ni uhum ni negara i na gabe hataridaan ni lomo ni roha ni manang dalan ni Debata i. Molo dipasombusombu jala diondihon jala diloas negara i do angka na jahat gabe denggan ngolunasida, alai angka na burju ndang denggan ngoluna, sega ma bangso i. Molo dipromosihon negara do angka na ingkon didemosi, sega ma negara i. Alai molo dipaingot, dipinsang, jala diuhum angka na jahat, dipatupa na denggan tu angka na unduk jala mangolu di bagasan uhum, idaon ni bangso dohot negara i do ngolu na denggan. Jala i do sinoarahon ni ayat 12-13 i.\nAdong onom nauli pamasaon ni Debata tu angka na mardalan di angka dalan ni Jahowa:\nNaparjolo, sorang di bagasan hasonangan do tondi ni jolma na manghabiari Jahowa dohot mardalan di bagasan dalanna (ayat 13). Lapatanna sonang tondina. Ndang adong sihabiaranna.\nNapaduahon, teanon ni pinomparna do tano on sogot. Lapatanna, ndang holan di ngolu ni angka na mardalan di dalan ni Jahowa i sandiri nuaeng daion ni na mangulahon lomoNa i, alai pinomparnasida pe teaonnasida tano on. Ndang holan tu sada generasi nuaeng patupaonNa na denggan, alai dohot do tu sundut na naeng ro (ayat 13). Molo ndang tapatupa dalan ni Debata taringot tu hinaringkot ni manjagai angka lingkungan hidup, ba ndang adong be tading annon di angka sundut na naeng ro. Baliksa, jea do teaonnasida. Alai molo taoloi dalan ni Debata na mandok ingkon jagaonta do portibion, ba adong ma teanon ni sundut na mangihut. Ndang sitean sampah plastik angka sundut na mangihut. Sitea tano na uli jala na denggan do.\nNapatoluhon, hasudungon ni Jahowa angka na mangolu di bagasan dalanNa (ayat 14). Martua do angka na gabe hasudungan ni Debata Pargogo Nasohatudosan i. Daion ni i ma angka na uli di goluna. Tahasiholi ma gabe bangso Indonesia na gabe hasudungon ni Debata. Tahasiholi ma gabe keluarga dohot pribadi nang huria hasudungon ni Debata. Dalanna: Mangolu di bagasan dalanNa, dalan ni Kristus.\nNapaopathon, dipabotohon tu hita parpadanan/padanNa dohot hita (Heber: Berith, ida ayat 14). Gabe diida Debata hita ruas, keluarga, masyarakat na marpadan dohot Debata, jala jagaonNa ma hita songon bangsoNa. Alai molo baliksa taula, gabe ndang bangsoNa be hita.\nNapalimahon, mangadopi angka ancaman, jorgong, jerat sian angka na so manghalomohon nasida, molo manatap tu Jahowa angka paluaon ni Jahowa do nasida: "EnetonNa pathu/patta sian jorgong" (ayat 15). PatupaonNa do i di ragam ni ngolu, sian marsasahalak, marsasapunguan nang di tong ani bangsonta, tarlumobi di jaman digital on dohot di jaman porang Cyber dohot drone, songon i nang di era robotisasi on, na dikenalihon angka na pistar di jala sian sada inganan.\nPaonomhon, nauli tong, taida na mangihot on: Molo mardosa angka hasudungan ni rohaNa i, tung balga pe i, marpamuati do rohaNa mida nasida/hita. I do alana umbahen didok Reformer Martin Luther songon on: "Ala ia halak Kristen i halak na badia dohot pardosa do di tingki na dos, dijouhon do tu hita asa ganup ari manopoti dosana tu Debata. Rade do Ibana manalpuhon dosanta.\nOnomsa ma pasupasu daion ni angka na mardalan di bagasan dalan ni Debata.\nNueang pe, ingkon pasungkunhononta do songon angka naung pinatigor ni Debata hita marhite haporseaonta di ulaon ni Kristus di hau pinorsilang i, jala songon angka na mangolu di bagasan panogunoguon ni Tondi Porbadia i hita marhite parangenta na denggan songon parbue ni naung pinatigor ni Debata hita, mansai ringkot do hita songon halak Kristen Batak di tongatonga ni bangsonta Indonesia manghaposi na hinaposan ni parPsalmen i, jala di na marsintasinta bangsonta asa di taon 2030 gabe bangso na maju hita, mansai ringkot do hita patuduhon di ngolunta na angka na mangolu di bagasan dalan ni Jahowa do hita. Angka dalan ni Jahowa i nunga dipatupa i marhite angka uhum/undang-undang di tongatonga ni bangsonta na dibahen asa boi hita padao angka hajahaton di ngolu nang ulaonta be, manang di dia pe hita mangula. Sai unang ma adong, manang sai lam moru ma sian tongatonga ni ruasta na gabe masuk hurungan ala mangulahon na so dalan ni Tuhan i. Sai lam martambatamba ma torop ni ruasta di sude umur na mangulahon mangolu di bagasan dalan ni Jahowa, asa boi hita marhangoluan na lam dumenggan sian ari tu ari. Mansai ringkot do i di lima taon na naeng ro di negaranta niuluhon ni Presiden dohot Wakil Presidenta Jokowi-Maruf Amin, na dung patupa angka pembangunan infrastruktur jala mangudutisa ditaontaon na ro, patupaonta ma Pembangunan SDM na lam tau mangula di partingkian/zaman na lam kompetitif on. Boi tardungdung hita i molo mangolu di bagasan dalan ni Debata hita.\nDidongani Tuhanta ma hita mangoloi hataNa tu hita: Mangolu ma hita di bagasan angka dalan ni Debata, ala nunga ditobus Ibana hita, jala asa boi pangkeonNa hita mamasumasu ngolunta nang boi hita gabe pasupasu tu bangsonta Indonesia di ari, minggu, bukan dohot taon-taon na ro on. Mansai rongkot i, asa boi hita rap dohot angka donganta parugamo na asing di tongatonga ni Negara Indonesia na manggoari dirina parugamo mandungdung sintasinta ni bangsonta gabe bangso na Adil dan Makmur. Boi do i? Boi, mangihuthon hataNa sadarion, asa daion ni sundut na mangihut portibion. Amen


Ajar ma Ianakhonmuna |Keluarga na martua\nJAHA DIBAGASAN HATA Abui Adhola Afrikans Ahanta Ajie Albania Alur Amhara Arab Arab (Tunisia) Armenia Assamese Ateso Aukan Aymara Azerbaijani Azerbaijani (Sirilik) Bahasa Isyarat Cina Bahasa Isyarat Panama Bahasa Isyarat Paraguay Bahasa Isyarat Polski Bahasa Isyarat Portugis Bahasa Isyarat Rusia Bahasa Isyarat Selandia Baru Bahasa Isyarat Slovak Bahasa Isyarat Spanyol Bahasa Isyarat Swensk Bahasa Isyarat Venezuela Bahasa Isyarat Zimbabwe Bali Bambara Baoule Bashkir Basque Bassa (Kamerun) Bassa (Liberia) Batak (Karo) Batak (Simalungun) Batak (Toba) Bengali Biak Bikol Bislama Bolanda Bomu Boulou Bulgar Cakchikuel Cebuano Changana (Zimbabwe) Chavacano Cheska Chichewa Chin (Tiddim) Chitonga Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Damara Dangme Dansk Dayak Ngaju Digor Diola Douala Drehu Dusun Edo Efik Embera (Katio) Esan Esti Ewe Faroese Farsi Fiji Fon Frafra Ga Galicia Garifuna Georgia Gitonga Greenland Guarani Guarani (Bolivia) Guerze Gujarati Gun Guna Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Brasil Hata ni na Ngungu di Cile Hata ni na Ngungu di Kolombia Hata ni na ngungu di Cheska Hata ni na ngungu di Ekuador Hata ni na ngungu di Ghana Hata ni na ngungu di Guatemala Hata ni na ngungu di India Hata ni na ngungu di Indonesia Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Magyar Hata ni na ngungu di Malawi Hata ni na ngungu di Meksiko Hata ni na ngungu di Prancis Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Iban Ibanag Ibinda Igbo Iloko Indonesia Inggris Irlandia Islan Isoko Italia Japang Jawa Jerman Jerman Pennsylvania Jerman Rendah Jula Kabiye Kabyle Kachin Kannada Karen (S'gaw) Katalan Kazak Kekchi Khana Khmer Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kisii Kongo Korea Kpelle Kreol Guinea Bissau Kreol Haiti Kreol Mauritius Kreol Seychelles KreolRéunion Krio Kriol Belize Kroat Kurdi Kurmanji (Sirilik) Kurdi Sorani Kurdis Kurmanji (Kaukasus) Kwangali Kwanyama Lamba Latvi Lenje Lhukonzo Lingala Lituavi Lomwe Luganda Lugbara Lunda Luo Magyar Makau Makedonia Malagasi Malayalam Malta Mam Mambwe-Lungu Mandjak Maninkakan (Timur) Mapudungun Marati Mare Maya Mazahua Mazatec (Huautla) Mbukushu Melayu Mende Meru Mingrelian Mixe Mixtec (Guerrero) Mixtec (Huajuapan) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Nambya Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norsk Nyakyusa-Ngonde Nyungwe Nzema Oromo Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pijin (Kamerun) Pijin Pulopulo Solomon Polski Portugis Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slovakia Timur) Rumania Rumanyo Rundi Runyankore Rusia Rutoro Samoa Sangir Sango Saramaccan Sarnami Sena Sepedi Serb Serb (Romawi) Serer Sesotho (Afrika Selatan) Sesotho (Lesotho) Setswana Shona Shuar Sidama Silozi Sinhala Slovak Sloven Somali Spanyol Sranantongo Sunda Suomi Susa Swahili Swahili (Kongo) Swati Swensk Tagalog Tahiti Tajik Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tonga Toraja Totonac Tshiluba Tshwa Tsonga Turki Turkmen Turkmen(Sirilik) Tuvalu Tuvini Twi Tzeltal Tzotzil Udmurt Uighur (Sirilik) Ukraina Urdu Urhobo Uruund Uzbek Uzbek (Romawi) Valencia Venda Vezo Vietnam Wallis Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Yunani Zande Zapotec (Isthmus) Zapotec (Lachiguiri) Zulu\n”Ingkon parateatehononmu luhut hata on, angka na hutonahon tu ho sadari on. Jala ingkon gogoonmu mangajarhon angka i tu angka anakmu.”—5 Musa 6:6, 7\nJahowa do na mangalehon tanggung jawab tu natuatua laho manarihon ianakhonna. (Kolosse 3:20) Alani i, tanggung jawabmu do mangajarajari ianakhonmuna asa manghaholongi Jahowa jala asa tongtong nasida gabe halak na martanggung jawab dung magodang. (2 Timoteus 1:5; 3:15) Porlu botoonmu aha na di roha ni anak dohot borumuna. Hamu do na ingkon sitiruon di nasida. Alani i, parjolo ma hamu mangulahon hata ni Debata asa boi denggan ajarahononmuna tu nasida.—Psalmen 40:9.\n1 RADE MA HAMU MANANGIHON IANAKHONMUNA\nSONGON ON MA HATA NI BIBEL: ”Girgir ma ibana mananginangi, bangkol ma ibana mangkatai.” (Jakobus 1:19) Tontu lomo do rohamu molo ndang mabiar ianakhonmu mangkatahatai tu hamu. Alani i, tingki mangkatai nasida rade ma hamu laho manangihon. Jaga ma hadameon di jabumuna, asa mura hamu mangkatahatai tu nasida. (Jakobus 3:18) Olo do gabe mabiar ianakhonmuna mangkatahatai dohot hamu molo diboto nasida mura hamu muruk jala jotjot manguhumi. Alani i, burju ma hamu manangihon ianakhonmuna jala jotjot ma patuduhon holong muna tu nasida.—Mateus 3:17; 1 Korint 8:1.\nRade ma hamu manangihon ianakhonmuna\nJotjot ma hamu mangkatahatai dohot ianakhonmuna, unang holan tingki adong hasusaan di nasida\n2 MARBISUK MA LAHO MANGANTUSI ROHA NI IANAKHONMUNA\nSONGON ON MA HATA NI BIBEL: ”Hata ni sahalak jolma boi do gabe matamual ni habisuhon.” (Poda 18:4, Bibel siganup ari) Denggan ma parrohahon hamu aha na adong di roha ni ianakhonmuna sian pangkataionnasida. Olo do sipata dakdanak manggandai hatana. ”Manang ise na mangalehon alus andorang so dibege dope parsoalan, i ma na oto.” (Poda 18:13) Alani i, unang ma mura hamu muruk.—Poda 19:11.\nUnang ma olani pangkataion ni ianakhonmuna manang pintor muruk tu nasida aha pe dipaboa nasida\nMardop ni roha ma hamu tu nasida, ingot ma hamu di tingki poso\n3 MARDOS NI ROHA MA MANGAJARI IANAKHONMU\nSONGON ON MA HATA NI BIBEL: ”Sai tangihon ma, ale anaha, pangajaran ni amangmu, jala unang tulakkon poda ni inangmu.” (Poda 1:8) Dilehon Jahowa do huaso tu hamu natuatua mangatur ianakhonmuna. Ingkon ajaranmu do nasida laho mangoloi jala pasangaphon hamu. (Epesus 6:1-3) Boi do botoon ni ianakhonmuna molo ndang adong ”sada ni roha” di hamu. (1 Korint 1:10) Unang pataridahon di jolo ni ianakhonmu molo ndang dos pandapotmuna laho mangajari nasida, asa tongtong dipasangap nasida hamu.\nHatai hamu ma songon dia bahenonmu laho maminsang ianakhonmu\nMarlambas ni roha ma tingki ndang sapandapot hamu tu dongan saripemu laho mangajarajari ianakhonmu\n4 PINGKIRI HIAN MA\nSONGON ON MA HATA NI BIBEL: ”Tibu hian pasomalsomal dakdanak i marparange hombar tu dalanna” (Poda 22:6) Asa boi hamu denggan mangajar ianakhonmuna, pingkiri hamu hian ma songon dia bahenonmu laho mangajarajari jala maminsang nasida tingki porlu. (Psalmen 127:4; Poda 29:17) Tingki dipinsang hamu ianakhonmu, paboa ma boasa hona pinsang ibana. (Poda 28:7) Ajari ma nasida mangulahon hata ni Debata jala mangantusi angka prinsipNa. (Psalmen 1:2) On boi mangurupi nasida asa togu partondionna jala ias panggora ni roha nasida.—Heber 5:14.\nUrupi ma ianakhonmuna mananda jala marpos ni roha tu Debata\nAjari ma nasida laho mananda jala mangantusi songon dia pasidingkon angka ulaon na rorang songon di internet. Jala ajari ma nasida asa boi malua sian halak na jotjot mangulahon na rorang tu dakdanak\n“Tibu hian pasomalsomal dakdanak i marparange hombar tu dalanna”\nPASUPASUON NI JAHOWA DO MOLO MARSITUTU HAMU\nArta na sumurung do di hamu natuatua mangajarajari anakhonmuna taringot tu Jahowa. (Epesus 6:4) Diboto Jahowa do ndang na mura laho mangajari ianakhon. Alai, pos ma rohamu molo denggan hamu mangajarajari nasida, parohon sangap ma i tu Jahowa jala parohon las ni roha di hamu.—Poda 23:24.\nSongon dia bahenonku asa olo ianakhonku paboahon na di rohana tu ahu?\nAha do na boi huparsiajari sian natuatua naung marhasil pagodanggodangkon ianakhonna?


ATTURMANGAN – Batak Indonesia\n2019-12-15 2020-10-06 Redaksi BatakIndonesia.com\nBatakIndonesia.com — Sada sian rumang ni las ni roha na dung hea huparsaulihon ima uju na patupa gabagaba di gareja. Sasintongna, ndang dohot iba na patupa gabagaba i, amongku do.\nNa ujui, andorang disihadakdanahonniba, mangihuthon hasomalan di hurianami, di tanggal 24 Desember ma pajonjong gabagaba. Gabagaba i dipauli sian bulung ni atturmangan (ndang tursam). Di tanggal 22 Desember nunga borhat pigapiga halak sintua mangalap bulung ni atturmangan i tu harangan na marasam lobi 4 batu sian garejanami. Dihallung nasida ma dakka ni anturmangan i sagodang ni haporluan tu gabagaba i. Sipata ma i didolos manang disaratsarat.\nBona ni pisang ma anggo tiang hajongjongan ni gabagaba i. Diparrusukhon ma dakka ni anturmangan na mardongan bulungna i tu bona ni pisang i, dung jolo dirantosi. Lam tu ginjang lam jempek dakkana i asa manguman gabagaba (pinsur tu ginjang). Di parginjang sahali, ditusukhon ma silang sian bulu tu unok ni bona ni pisang i. Laos di silang i ma dipatupa tolu inganan ni lilin. Di holangholang ni angka dakka ni anturmangan i dipantusukhon ma tong bulu angka inganan ni lilin. Harotas miak na massam keleurna ma anggo rendarenda ni gabagaba i. Olat ni i do! Nunga jadi be gabagaba i.\nDi ginjang ni pintu dohot gareja dipatupa ma maremare na sian bulung ni bagot na poso (na so mangerbang i dope). Sian jolo sahat tu pudi dipagistang ma karotas miak na marpiupiu. Sai meoreor ma i tu jolo-tu pudi diullus alogo i. Bagak ma antong idaon.\nI ma jo taringot tu gabagaba i. Na naeng huondolhon di sarito on ima las ni rohangku na hudok di ginjang i. Sai huellem do tu amongku asa dohot iba tu gareja di na pauli gabagaba i nasida. Saotikna, adong dua alasan boasa sai mangihut iba. Na parjolo, dapotan ma iba di tebateba ni bulung ni atturmangan dohot lobilobi ni karotas miak i. Alani, boi ma pinatupa gabagaba na metmet di jabu. Songon i ma tong rendarenda na sian karotas miak i. Boi do i sukkup pinatupatupa marhite na mamola harotas miak i. Na paduahon, tontu, dohot ma iba mangan disi.\nSomalna, molo pauli gabagaba sai maneat do nasida. Sai pinauladohot ma manutungi pinahan i manang manggorgori apina. Sabas ma antong na mangan i, lumobi ala naung tarpapungu bulung ni anturmangan i.\nTep ma i, mulak ma sian gareja. Manigor nilojong ma tu porlak manaba bona ni pisang na menek. Binola ma bulu bahen inganan ni lilin. Indahan ma anggo na gabe lem ni harotas miak i. Nihudus ma mangkarejohon i ala ingkon mararipesta natal jala marsipajojoron ma bodarina. Nunga tarbayang buku tulis si sampulu dua lembar dohot pitolot hadiah ni na marsipajojoron i.\nBoha lilinna? On ma sada parsoalan. Ai tung maol do dioran lilin uju i. Molo tung adong pe, ndang sai adong hepeng manuhor i. Alai adong do jalan keluarna. Dung sidung na mararipesta i, marsigulut ma iba dohot angka dongan mambuat lobilobi ni lilin na di gabagaba i. Pinongggol ma i sipata asa lolo pangkeon tu gabagaba na di jabu i. I ma pinaasiasi marhite na pangoluhon lilin i sasatongkin ganup bodari sahat tu taon baru.\nSun las ni roha tingki i. Ndang tarpatudos i tu suasana ari pesta natal sinuaeng.\nAnggo nuaeng, hira so adong be gabagaba na sian atturmangan manang tursam, sian palastik nama. Dekadeka do i! Lilin pe sian listerik nama. Hape sai tadok pagalak lilin, hape pagalak lampu listerik manang mancis nama.\nRa, porlu do hita mulak tu sinaujui di na patupahon hiasan natal: gabagaba dohot maremare. Laos ampit do maremare i (palma/palmarum) di Minggu Advent on, songon na masa di panomu ni si Sakkeus diharoro ni Tuhan Jesus ujui. Tamba ni i muse, mangorui angka palastik marlapatan do i mamparhamaol jadijadianNa (bumi)!\nSelamat Mangarade tu Adven III!\nBACA: Anugerah Pagari Batak\nTotal Users : 325818\nTotal views : 1114243


Na Nidok ni Bibel taringot tu Halak Naung Mate\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Digor Drehu Efik Esti Ewe Farsi Fiji Fon Ga Garifuna Georgia Greenland Guarani Gujarati Gun Hausa Heber Hiligaynon Hindi Hiri Motu Hmong (White) Iban Ibanag Igbo Iloko Indonesia Inggris Islan Isoko Italia Japang Jawa Jerman Kabiye Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lhukonzo Lingala Lituavi Lomwe Luganda Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mapudungun Marati Maya Mazatec (Huautla) Mbunda Melayu Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Navajo Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rumania Rundi Runyankore Rusia Rutoro Samoa Sango Saramaccan Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tshiluba Tshwa Tsonga Turki Twi Tzeltal Tzotzil Ukraina Umbundu Urhobo Uruund Venda Vietnam Wallis Waray-Waray Wayuunaiki Wolaita Xhosa Yoruba Yunani Zande Zulu\nMolo tajaha di buku 1 Musa taringot tu panompaon, didok Debata do tu si Adam, i ma jolma na parjolo, ”Jadi do panganonmu sian nasa hau di bagasan porlak on. Alai anggo sian hau parbinotoan ni na denggan dohot na roa, ndang jadi panganonmu; ai sadari dipangan ho sian i, sai na mate do ho.” (1 Musa 2:16, 17) Tangkas do on patuduhon molo dioloi si Adam do parenta ni Debata, ndang mate ibana alai tongtong mangolu di porlak Eden.\nAlai, ndang dioloi si Adam parenta ni Debata jala dipangan do parbue ni hau i, na dilehon si Hawa tu ibana. (1 Musa 3:1-6) Gabe mangkorhon do na diulahon nasida i tu hita saonari. Apostel Paulus mandok, ”Bongot dosa i tu portibi on marhite sian sada halak jala marhitehite dosa i ro hamatean, songon i sahat hamatean i tu saluhut jolma, ala sude nasida mardosa.” (Rom 5:12) ”Sada halak”, i ma si Adam. Alai, aha do dosa i jala songon dia i gabe parohon hamatean?\nDosa do na diulahon si Adam tingki dialo ibana uhum ni Debata. (1 Johannes 3:4) Alani dosa i, hamatean do upana, dos songon naung didok Debata. Aut dioloi si Adam dohot pinomparna parenta ni Debata, ndang mardosa jala mate nasida. Ditompa Debata pe jolma asa mangolu salelenglelengna do, ndang na asa mate.\nSatolop do hita sude molo hamatean i nunga sahat tu ”saluhut jolma”, songon na nidok ni Bibel. Alai, tutu do adong sian dirinta on na tongtong mangolu nang pe mate dagingta? Godang na mandok, tutu do i. Adong do bagian sian dirinta on na so boi mate, i ma tondinta. Molo songon i do, hira na margabus ma Debata tu si Adam. Boasa songon i? Alana, molo tutu do boi pinda tondinta tu inganan na asing dung mate hita, on patuduhon ndang na tutu hamatean i upa ni dosa, songon na didok Debata. Bibel mandok, ”Na so tarbahen Debata margabus.” (Heber 6:18) Sasintongna, Sibolis do na margabus tingki didok tu si Hawa, ”Ndang na tutu hamu mate.”—1 Musa 3:4.\nGabe tubu ma sungkunsungkun, molo ndang tutu ajaran taringot tu tondi na so boi mate, antong aha do na masa tu halak naung mate?\nBIBEL PABOAHON ANGKA NA SINTONG\nTaringot tu panompaon, di buku 1 Musa didok, ”Dung i dibuat Debata Jahowa ma orbuk ni tano i jala digana ma jolma sian i; diombushon ma hosa hangoluan tu ruang ni igungna, gabe mangolu ma jolma i.” Hata ”mangolu ma jolma i” dibuat sian hata Heber, i ma ne’phesh, * lapatanna ”tompaan na marhosa”.—1 Musa 2:7, Bibel siganup ari.\nTangkas do dipaboa di Bibel, ditompa jolma ndang martondi na so boi mate. Alai, didok holan ”mangolu ma jolma i”. I do alana, molo talului pe di Bibel, ndang adong disurat taringot tu ”tondi na so boi mate”.\nMolo ndang adong disurat di Bibel taringot tu tondi na so boi mate, boasa godang agama saonari na mangajarhon i? Alusna boi taboto sian na masa di Misir najolo.\nAJARAN NA TARSAR SIAN ANGKA PARBEGU\nSahalak sejarawan Junani di abad palimahon SM mandok, bangso Misir ma ”na parjolo sahali na mangkaporseai ajaran taringot tu tondi na so boi mate”. Bangso na asing songon Babel najolo, dohot do mamangke ajaran tondi na so boi mate. Dung si Aleksander Agung na mangarajai Asia Kecil taon 332 SM, gabe mura ma angka guru sian Junani mansarhon ajaran ni nasida, jala hatop do i tarsar tu saluhut imperium Junani.\nMolo talului pe di Bibel, ndang adong disurat taringot tu ”tondi na so boi mate”\nDi abad na parjolo M, adong dua sekte Jahudi na balga, i ma Eseni dohot Parise na mangajarhon tongtong do mangolu tondi nang pe mate daging. The Jewish Encyclopedia mandok, ”Ajaran taringot tu tondi na so boi mate boi sahat tu halak Jahudi marhite ajaran Junani tarlumobi ajaran ni si Plato.” Alani i, sejarawan Jahudi di abad na parjolo na margoar si Josephus mandok, ajaran i ndang sian Bibel, alai sian ”haporseaon ni halak Junani”, didok ibana holan bagian sian turiturian sambing do i.\nAla lam balga pangkorhon ni ajaran Junani on, gabe dohot ma angka na mangangku Kristen mamangke ajaran ni angka parbegu i. Sejarawan na margoar si Jona Lendering mandok, ”Didok si Plato, dumenggan do inganan ni tondinta andorang so tubu tu tano on. Gabe mura do ajaran i dipadomu tu ajaran gareja.” Alani i, masuk ma ajaran taringot tu tondi na so boi mate tu gareja jala gabe ajaran na ringkot do i di nasida.\n”PALUAON NI NA SINTONG I MA HAMU”\nDi abad na parjolo, dilehon apostel Paulus do sipasingot, ”Tangkas do didok Tondi i: Adong ma di angka ari sogot deba na marbalik sian haporseaon i; oloan ni i ma angka tondi sipaotooto dohot podapoda ni angka sibolis.” (1 Timoteus 4:1) Tutu do na nidokna i! Sada sian ”podapoda ni angka sibolis” do ajaran taringot tu tondi na so boi mate. Ndang sian Bibel i, alai sian ajaran ni bangso parbegu do i najolo.\nLas do rohanta ala didok Jesus, ”Tandaonmuna ma na sintong i, jala paluaon ni na sintong i ma hamu.” (Johannes 8:32) Molo taboto parbinotoan na sintong sian Bibel, gabe malua ma hita sian ajaran na so pasangaphon Debata, na ro sian godang agama di liat portibi on. Jala hasintongan sian Hata ni Debata, paluahon hita sian jorat ni angka ajaran na so sintong taringot tu hamatean.—Ida ma kotak ” Aha do na Masa tu Halak Naung Mate?”\nDitompa Debata jolma ndang na asa mangolu di tano on holan 70 manang 80 taon, jala dung mate gabe pinda tu inganan na asing. Sasintongna sangkapNa, i ma asa mangolu salelenglelengna di tano on do jala mangoloi Ibana. Sangkap ni Debata on patuduhon holongNa tu jolma, jala ingkon saut do i. (Maleaki 3:6) Dame ma rohanta ala didok panurat buku psalmen do, ”Teanon ni angka partigor i do sogot tano i, jala tongtong do nasida maringanan disi.”—Psalmen 37:29.\n^ par. 9 Di pigapiga terjemahan Bibel na asing, songon King James Version dohot Catholic Douay Version, hata ne’phesh diterjemahon gabe ”tondi na mangolu”, jala godang terjemahan modern songon The New English Bible mambahen gabe ”tompaan na mangolu”, New International Version dohot The Jerusalem Bible mambahen gabe ”na mangolu”, manang Today’s English Version mambahen gabe ”mulai mangolu”.\nBoi do Jolma Mangolu Salelenglelengna?\nPigapiga taon naung salpu, angka peneliti mandok nunga dapotnasida jenis rumput laut naung mangolu marribu taon lelengna. Ra, i do na umganjang umurna sian sude na mangolu di tano on. Rumput laut i goarna Posidonia oceanica, sada jenis sian rumput laut na adong di dasar laut Mediterania sian Spanyol sahat tu Siprus.\nMolo suansuanan boi mangolu songon i lelengna, songon dia molo jolma? Pigapiga ilmuwan na mamparsiajari taringot tu umur ni makhluk hidup, porsea do nasida, sasintongna boi do umganjang muse umur ni jolma. Umpamana, dibahen ma sada buku na mangulas taringot i. Alai, ndang binoto dope songon dia asa boi lam ganjang umur ni jolma.\nPangkirimon hangoluan salelenglelengna, ndang boi saut marhite sains. Taringot tu Debata Jahowa, disurat do di Bibel, ”Ai di lambungmi do mual hangoluan.” (Psalmen 36:10) Tingki martangiang, didok Jesus do tu Debata, ”Jala hangoluan na manongtong i, i ma panandaon di Ho Debata na sintong i dohot panandaon di Jesus Kristus na sinuruM.” (Johannes 17:3) Jadi tutu ma, molo marsitutu hita mananda jala mambahen las roha ni Jahowa dohot AnakNa, i ma Jesus Kristus, boi do hita mandapot hangoluan salelengna.\nGodang peneliti na porsea molo pigapiga sian rumput laut nunga mangolu saleleng marribu taon\nDidok di Bibel, adong do tingkina na laho paheheonna halak naung mate sian kuburan. (Johannes 5:28, 29) Ndang dihilala nasida be na hansit dohot manang aha pe, ala didok di Bibel, ”Alai anggo halak naung mate ndang diboto agia aha.” (Parjamita 9:5) Tingki mangajar, dipatudos Jesus do halak na mate songon halak na renges modom. (Johannes 11:11-14) Alani i, ndang porlu hita mabiar tu halak na modom di bagasan hamatean, manang mambahen pelean tu nasida. Ndang boi nasida mangurupi manang manggugai hita, alana ”so adong be sibahenon, sipingkiran, parbinotoan dohot habisuhon di inganan ni na mate”. (Parjamita 9:10, Bibel siganup ari) Marhite haheheon, salpuhonon ni Debata ma hamatean salelenglelengna.—1 Korint 15:26, 55; Pangungkapon 21:4.\nBoasa Hita Boi Porsea tu Isi ni Bibel?\nBoi do tahaporseai na tutu do na nidok ni Bibel. Boasa? Parrohahon ma on:\nPangarangna na Sumurung: Bibel marisi 66 buku na disurat hirahira 40 halak saleleng lobi sian 1.600 taon, mulai sian 1513 SM sahat tu 98 M. Alai, hombar jala marhaitan do sude isina. On patuduhon sian Debata do isi ni Bibel. Ibana do na paboahon isina tu angka halak na manurat Bibel.\nHombar tu Sejarah: Hombar do angka na disurat di Bibel tu bukti sejarah. Buku A Lawyer Examines the Bible manurat, ”Ndang apala tangkas angka cerita roman dohot legenda tingki patandahon cerita marhite inganan na dao dohot tingki na so tontu, . . . isi ni Bibel paboahon tingki dohot inganan na mansai topet.”\nHombar tu Ilmu Pengetahuan: Bibel ndang buku ilmu pengetahuan, alai tingki mangulas taringot tu parsiajaran ilmiah, sintong do na didok Bibel. Umpamana, di bindu 13 dohot 14 sian buku 3 Musa, tangkas do disurat taringot tu uhum asa tongtong ias dohot taringot karantina tu halak Israel, andorang so diantusi jolma dope taringot tu bakteri manang virus na boi mambahen sahit. Dipaboa do muse di Bibel molo portibi on tingko jala gantung di na soada, hape marratus taon dungkon i pe baru diboto halak taringot i.—Job 26:7; Jesaya 40:22.\nOn ma pigapiga bukti na patuduhon sintong do isi ni Bibel, ala didok, ”Ai nasa Surat i, sinihathon ni Debata do; jala hasea mamodai, maminsang, pauliulihon, manogunogu di bagasan hatigoran.”—2 Timoteus 3:16.\nPangkirimon tu Halak na Mate—Boasa Hita Boi Porsea?\nDipaboa Bibel do dua siala boasa boi tahaporseai haheheon.\nDidia do Halak naung Mate?


Jamita Minggu Estomihi, 23 Pebruari 2020 "Jahowa Partanobatoanku" (Psalmen 31: 1-9) Pelita Batak Online\nSabtu, 22 Februari 2020 19:44:00\nHamu angka dongan angka na porsea di ulaon ni Debata di tongatonga ni ngolunta.\nSian na mamungka di bortian ni dainang sahat tu parmondingta sai adong do na taparsinta manang na tatuju di ngolunta on, angka na uli na denggan tu donganta jolma, mamungka sian donganta saripe sahat tu angka donganta jolma di duru ni keluarganta. Jala, di partingkianta nuaeng, boi do marragam rumang ni na tatuju i. Jala marragam dalan na taboto dohot natapatupa mandungdungsa. Adong do i marhite angka parsingkolaan manang pendidikan na timbo dohot na denggan. Adong marhite angka pelatihan-pelatihan. Adong tong ndang pola ingkon marhite pendidikan na mansai timbo. Tuk ma adong hatauon na mendasar. Di ginjang ni i pengalaman ma na mangajari sasahalak. Pengalaman beha mangula di ulaon na marragam i. Pengalaman di hatauon mamangke modal na adong.\nSude angka sintasintanta na marragam i dohot angka dalan na tapangke laho mandungdung sintasintanta di ngolu on ndang adong i na so mardonganhon tantangan. Hatauonta mangadopi tantangan i do anak hinsu ni pintu tu pandungdungon ni sintasinta i. Didok angka na bisuk nuaeng, beha manguba tantangan gabe kesempatan, peluang na denggan pangkeon i do na mansai ringkot siparsiajaranta sian tingki tu tingki sadenggandengganna.\nNdang sude tantangan i, tarlumobi di dunia kerja dohot di dunia kompetisi na boi taboto jala taida marhite simalolongta sandiri. Ndang sude tantangan i boi taboto marhite ilmu teknologi radar na tung mansai timbo situtu pe tahe. Adong do angka tantangan i na pinatupa ni halak di jala sian habunian, na so tarsura hita. Tung adong pe angka sijaga hita, isara angka Satpam, pengawal, manang Kopassus, manang CCTV, sai adong do dalan ni angka na maralohon hita laho mambahen na so suman tu hita, atik pe tigor do ngolu nang parangenta. Di angka situasi na songon i, beha do bahenonta? Tarlumobi di angka na porsea di hagogoon ni Debata, boi do tahaposi Ibana manjagahon ngolunta on, adong manang ndang adong na tapatupa manjagahon dirinta sandiri marhite angka sijaga marrumang jolma dohot sijaga marrumang masin, ilmu computer nang robot pe tahe?\nParpsalmen 31 i mansai togu do haporseaonNa di hagogoon ni Debata manjagai ibana maradophon angka na manghasogohon dohot na marmusu dompak ibana. Mansai bahat dibahennasida laho manaluhon ibana. Jala ala ni i di bagasan sada situasi na mansai berbahaya tu ngoluna do ngolu ni parPsalmen i. Ala ni i ma ingkon borhat ibana tu bagas joro ni Debata di duluk Sion, di Jerusalem, mangido pangondianon sian Debata. Dia ma angka na dipatupa angka na mangkapi manusai ngolu ni Parpsalmen i?\nParjolo, songon na andar di ayat 10, 11, 13 tangkas ma na ia ngoluna tongon di bagasan hagaleon jala sande manang targogot do: "Ai hagogotan do ahu, pola do lotop matangku binahen ni haarsahon, maras do rohangku dohot dagingku"; "Ai nunga suda ngolungku dibahen hamarason, suda do angka taonku dibahen anggukangguk, merus do gogongku dibahen dosangki, jala ndang mangalo be holiholingku"; "Nunga tung lupa ahu sian roha, songon halak na maate, sobokkon ngarngar na ambolongan nama ahu."\nNapaduahon, songon i ma situasi ni ngoluna sampe pola dipasiding angka donganna jolma ibana: "marsidingsiding be do angka donganku di balian" (ayat 12).\nNapatoluhon, ndang holan i. Pola do dipatubutubu halak ma angka na roa maradophon ibana. Bahat angka pargabus taringot tu ibana (ay 19) dohot pandobo (ay 21).\nPaopathon, pola do dipatupa angka na di humaliangna ndang holan angka husip, alai pola angka jorgong jala martuptup nasida laho mambuat hosana (ay 5,14).\nPalimahon, songon i ma hinajorbut ni angka i pola sahat ibana tu na pasahat tondina tu Debata (ayat 6) ai nunga di jolona hamatean ni pamatang.\nNuaeng pe, di na mandungdung sintasintanta marhite dalan na tigor, hape ro angka na di humaliangta mambahen angka sangkap dohot ulaon na so suman tu hita, manggugai hita mandungdung sintasintanta na uli, pola sampe tu na sahat tu na naeng mambuat hosanta songon niadopan ni parPsalmen i, dia ma na tapatupa? Na tar dos tu niadopan ni parPsalmen i taadopi do tong di ngolunta nuaeng, dia ma na tapatupa? Beha ma bahenonta mangadopi i. Tarpangasahon hita do hagogoon ni Debata? Tarbahen hita. I do na pinatuduhon ni parPsalmen 31 I di ayat 1-9 na gabe jamita di hita. Dia ma i?\nParjolo, marhaporusan tu Jahowa na so olo paurakhon ibana, gariada na tuk palua ibana sian angka i sude. Na rade paeleng pinggolna, na sigop palua ibana (ayat 2-3).\nPaduahon, manghaposi jala mambahen Debata gabe dolok partanobatoanna, huta na gonting maradophon angka na manangkapi dohot patupa angka ulaon mambuat hosaNa (ayat 3-4), na tuk mananggali iban sian jorgong/tuptup/jerat.\nPatoluhon, pasahathon tondina tu tangan ni Jahowa, molo tung aha pe na masa, isara tulus sangkap ni angka na manangkapi na jat maradophon ibana i (ayat 6).\nPaopathon, hot marhaposan tu Jahowa, ndang manomba angka ganaganaan (ayat 7).\nPalimahon, marpos ni roha na di sada tingki bahenon ni Debata do ibana marolopolop ai idaonna do asi ni roha ni Debata na manatap hinadangolna (ayat 9).\nHamu angka dongan. Di partingkianta nuaeng, ndang holan na binahen ni jolma na adong di humaliangta na tuk mambahen humasusa ngolunta, ndang tardungdung hita sintasintanta, jala pola tuk mambuat hosanta, alai dohot do angka kejadian alam, nang angka virus na marragam i, dohot ma virus na manusai hahipasonta. Di partingkian na songon i, dijouhon Debata tu hita di minggu Estomihi i asa maniru pos ni roha ni parPsalmen i di hatauon dohot hagogoon ni Debata gabe partano batoan di hita.\nBoasa ingkon dijou Debata hita nuaeng patupa i? Suraon do ala nunga ndang pos be rohanta tu hatauon ni Debata gabe partano batoan ni na porsea i di tingki on? Suraon do ala nunga padokdokhu na taadopi jala ndang taida hagogoon ni Debata i gabe partano batoanta? Nunga tu angka ganaganaan hita mangalualu, ganaganaan na robi (isara angka jimat, laho tu angka tempat-tempat kanker, laho tu Pusuk Buhit manjou angka tondi ni Daompung sundut parjolo sahat tu pasiahon, dna) hinaposan ni angka na so porsea di Debata, dohot angka ganaganaan naimbaru di partingkianta nuaeng, isara ganaganaan masin, teknologi robot, teknologi nano, teknologi CCTV dna na so hagoaron dison? Molo parPsalmen i, nunga sahat ibana tu na pasahat tondina tu Debata. Ianggo gabe manomba ganaganaan ndang olo ibana. Nunga sahat ibana tu pangantusion na Debata do partanobatoanna atik pe ndang migor diida ibana partanobatonNa i palua ibana sian tangan ni angka musuna. Sai pos tongtong rohana na asian ni Debata do ibana gabe tuk marolopolop.\nAsa, mansai bagas do sangkap ni hurianta tu hita ruas ni HKBP di tingkion umbahen dibahen gabe ojahan ni jamita di minggu estomihi sadarion sada panindangion ni parPsalmen na borhat tu dolok habadiaon di Sion, tu bagas joroNa, laho patolhashon panindangionNa marhite tangiang na Debata Jahowa do Partano batoanNa. Bahat do panindangion na songon i na pinatupa ni angka na porsea di Debata Sitolusada i sian tingki tu tingki. Dohot ma nian ruas nang pangula ni HKBP di partingkianta sinuaeng hot marhaposan tu Ibana. Manulak pangunjunan gabe manomba ganaganaan mangido pangurupion tu nasida. Suraon do nunga adong manang bahat ruasta na, ala ni parungkilonna na mansai balga, gabe mangalualu tu ganaganaan i?(*)


PANJAHAON MINGGU PARHOBASON PASKAH 3 27 Maret 2011, Bahasa Batak Toba ~ Paroki 'MARIA dari GUNUNG KARMEL'\nPANJAHAON MINGGU PARHOBASON PASKAH 3 27 Maret 2011, Bahasa Batak Toba\nPANJAHAON MINGGU PARHOBASON PASKAH 3\n27 Maret 2011, Bahasa Batak Toba\nKel 17:3-7, Mzm 95:1-2,6-7,8-9, Rm 5:1-2,5-8, Yoh 4:5-42\n“Lehon di hami aek inumonnami.”\nAlai uasan di aek bangso i disi, gabe marmungutmungut nasida dompak si Musa, didok ma: Boasa tung paruaronmu hami sian Misir laho mambunu hami dohot anakkonnami ro di pinahannami dibahen uas? Jadi mangangguhi ma si Musa tu Jahowa, ninna ma: Aha ma bahenonku tu bangso on? Otik nari dangguronnasida ma ahu dohot batu. Jadi didok Jahowa ma tu si Musa: Bolus ma sian jolo ni bangso i, jala arahon deba sian angka sintua ni Israel bahen donganmu, jala boan ma tungkotmu, na nilipathonmu tu batang aek i, dung i laho ma ho. Ida ma, jongjong ma Ahu disi di jolom di atas ni sada dolok batu di Horeb, lipati ma dolok batu i, gabe ruar ma sian i aek siinumon ni bangso i. Jadi dibahen si Musa ma songon i di adopan ni angka sintua ni Israel. Jadi dibahen ma goar ni hajongjongan i Massa (pangunjunan) dohot Meriba (parbadaan), ala ni bada ni halak Israel, jala ala ni niunjunannasida Jahowa, na nidokna i: Di tongatonganta ulaning do Jahowa manang ndang?\nSongon i ma dipangkulingi Debata hita sadari on.\nReff: Tangihon hamu ma soaran ni Tuhan, unang tangkang be roha muna.\n1. Beta hamu itaendehon ma Jahowa, itaolophon ma * partanobatoan ni hatuaonta!\nItadapothon ma tu jolo ni bohina marhitehite pujipujian, itaolophon ma Ibana marhitehite ende!\n2. Beta hita manungkap dohot marsomba, marsinggang ma hita tu jolo ni Jahowa, Sitompa hita.\nAi * Ibana do Debatanta, jala hita bangso pinarmahanna, jala birubiru ni tanganna. * Sadarion, aut ditangihon hamu nian soarana!\n3. Unang ma tangkangi hamu rohamuna songon uju di Meriba, songon ari uju di masa pangunjunan di halongonan.\nUju na niunjunan ni angka ompumuna Ahu, tung diuji Ahu, atik pe naung diida nasida\n“Ai nunga dih=gohi Debata asi ni roha-Na tu rohanta, ala naung nielhin-Na i Tondi Probadia i tu hita.”\nAsa dung dipintori hita dalan haporseaon, mardame ma hita dohot Debata marhitehite Tuhanta Jesus Kristus. Laos marhitehite Ibana do saut masuk hita tu asi ni roha, hajongjonganta nuaeng dalan haporseaon, jala taparhatua do dirinta marningot hasangapon ni Debata na itahirim i i. Alai ndang na murak hita bahenon ni pangkirimon i, ala nunga diusehon tubagasan rohanta holong ni roha ni Debata marhitehite Tondi Parbadia, naung nilehonna i tu hita. Ai uju na parir dope hita, disi ma tongon mate Kristus humongkop angka parjahat. Ai maol mate halak humongkop partigor; adong do deba na barani mate humongkop na ulibasa. Alai ia Debata, dipapatar do holong ni rohana i di hita, uju pardosa dope hita, ai disi do mate Kristus humongkop hita.\n“Jesus do mual hangoluan.’\nGabe ro ma ibana tu sada huta na di Samaria, na margoar Sikar, mardonokkon ladang na nilehon ni si Jakkob tu si Josep, anakna i. Alai adong ma disi sumur ni si Jakkob; jadi dibahen naung loja Jesus sian pardalanan, hundul ma Ibana di lambung ni sumur i; tar di hos ni ari ma i. Dung i ro ma sada boru Samaria, manahui aek. Jadi didok Jesus ma mandok ibana: Lehon Ahu minum! Ai nunga laho angka siseanna i tu huta, manuhor bohal. Jadi didok boru Samaria i ma mandok Ibana. Boasa mangido tapian Ho halak Jahudi, sian ahu boru Samaria? Ai ndang marparsaoran halak Jahudi dohot halak Samaria. Dung i ninna Jesus ma mangalusi ibana: Aut diboto ho basabasa ni Debata, jala aut ditanda ho na mangido aek inumon sian ho, ra olo ho mangido tu Ibana; dung i lehononna ma tu ho aek na mangolu. Jadi didok boruboru i ma tu Ibana: Tuan, tahutahu gari soada di Ho, tole bagas do sumur on; tung sian dia ma tu Ho aek na mangolu? Tung umbalga ma Ho asa ompunta si Jakkob, na mangalehon sumur on di hami? Ibana do manginum sian i dohot ianakhonna ro di pinahanna! Dung i ninna Jesus ma mangalusi ibana: Sai mangulahi mauas do nasa na minum sian aek on. Alai na manginum aek silehononki, na so tupa mauas be i ro di salelenglelengna. Ai anggo aek silehononki, gabe mual do i di bagasan ibana, na mabaor sahat ro di hangoluan sisalelenglelengna. Dung i ninna boruboru i ma mandok Ibana: Tapian sisongon i ma lehon di ahu, Tuan, asa unang be mauas ahu jala unang be sai ro tuson manahui. Dung i, ninna Jesus ma mandok ibana: Laho ma ho jolo, jou ma dongan saripem, dung i mulak tuson! Gabe ninna boruboru i ma mangalusi; Ndang mardongan saripe ahu! Dung i ninna Jesus ma tu ibana: Toho do pandokmi, na so adong sinondukmu. Ai nunga lima hali ho mardongan saripe; ia baoa na di ho i nuaeng, ndang donganmu saripe i dohonon; asa na tutu do na nidokmi! Dung i ninna boruboru i ma mandok Ibana: Ale tuan, panurirang do Ho huida! Di dolok an do martangiang ia ompunami, gabe didok hamu, ingkon Jerusalem do partangiangan. Dung i ninna Jesus ma mandok ibana: Porsea ma ho di Ahu, inang! Na ro ma tingkina, gabe ndang pola be dolok an manang Jerusalem partangiangan tu Ama i. Disomba hamu do na so binotomuna; huboto hami do na husomba hami, ai bangso Jahudi do haroroan ni haluaon. Alai na ro ma tingkina jala nunga ro i nuaeng, gabe di bagasan Tondi dohot hasintongan martangiang angka partangiang na tutu tu Ama i; ai angka partangiang na songon i dipangido Ama i. Tondi do anggo Debata; asa angka na martangiang tu Ibana, patut martangiang di bagasan Tondi dohot hasintongan. Dung i didok boruboru i ma mandok Ibana: Huboto do, na naeng ro Messias na margoar Kristus; ia dung ro Ibana, baritahononna do saluhutna i tu hami. Dung i ninna Jesus ma mandok ibana: Ahu do i, na mangkatai dohot ho! Dung songon i, ro ma angka siseanna jala longang ma rohanasida, ala mangkatai Ibana dohot boruboru i; alai ndang adong na olo mandok: Aha dipausoi Ho? manang: Aha hinatam dohot ibana? Asa ditadingkon boruboru i ma panguhatanna, laho tu huta, gabe didok ma tu angka jolma i: Beta hamu! Ida hamu ma sada halak na paboahon tu ahu sude parulaonki! Atik tung Kristus i Ibana? Gabe ruar ma nasida sian huta i, laho manopot Ibana. Andorang i, disosoi angka siseanna ma Ibana, ninna ma: Mangan ma Guru i! Alai ninna ma mandok angka siseanna: Adong do di Ahu sipanganon na so binotomuna. Gabe ninna siseanna ma sama nasida: Ai adong do ulaning na mamboan sipanganon tu Ibana? Dung i ninna Jesus ma mandok nasida: Sipanganon do i di Ahu, na mangulahon lomo ni roha ni na marsuru Ahu dohot paujungkon ulaonna. Nda didok hamu: Opat bulan nari, ro ma gotilon? Alai hudok ma di hamu: Pabidok hamu ma matamuna, bereng hamu ma hauma i; ai nunga marlangat, na tau gotilon ma! Nunga manjalo upa panggotil i, papunguhon parbue tu hangoluan na salelenglelengna, asa rap marlas ni roha panabur dohot panggotil. Ai dison ma tutu hata na mandok: Na sada on manabur; na sada an manggotil. Ahu do marsuru hamu manggotil na so hinalojahonmuna; angka na asing do mangkalojahonsa, gabe disoluk hamu na niulanasida. Jadi torop do halak Samaria sian na sahuta i gabe porsea di Ibana, ala dihatindangkon boruboru i: Tung saluhut parulaonki dipaboa Ibana do tu ahu! Asa dung sahat angka halak Samaria ro tu Jesus, dielehelek ma Ibana, asa mian di nasida; jadi laos disi ma Ibana dua ari. Dung i toropan do nasida na gabe porsea ala ni hata ni Jesus. Gabe didok nasida ma tu boruboru i: Ndang be ala ni pandokmi, umbahen na porsea hami; ai nunga hubege jala hutanda hami sandiri, Ibana do tutu\nSongon i ma Barita Nauli na dipatolhas tu hita sadari on.


Hampung Togi - Ndang Jongjong be Hampung i - PALAMBOKPUSUPUSU\nHome » TORSA » Hampung Togi - Ndang Jongjong be Hampung i\n20 September 2017 TORSA Edit\n“Aha do udut ni hatami, ia uduti nian” ninna si Pahotan mandok si Jannus.\n“Ai tu aha pola patorangon ni Hampungta on taringot panitia. Boha pe nunga patutna ingkon adong panitia bahenon ni Camat molo periode Hampung, ndang i na rumoingkot……” ninna si Jannus manguduti hatana.\n“Jai aha do hape?. Ia torushon” ninna Guru Berlin.\n“Na rumingkot, jonjong dope Hampungta on manang daong?” ninna si Sangkap.\nHohom sude natorop i, marsiberengan nasida. Ndang adong na barani mandok hatana. Ndang hinata molo taringot tu hadirion ni hampung nasida sitingki on ndada sude marlomo ni roha marnida i. Somal do i molo dung taringot tu hampung sai marbola do roha ni jolma na sahuta, ndada sude marlomo ni roha marnida i jala ndang laho sude marsogo ni roha tung dia pe opangalaho ni i. Alani do godangan hohom do jolma ala so binoto sipata parrohaon ni dongan na di lambung atik so dos taringot tu hampung i gabe bonsir soada na marsahuta marsihosoman.\nTompu hinsat Hampung Jo tulang ni si Kartini, ndang hinata molo dung taringot tu parkisingon ni Hampung sai maniak do ateatena. Gabe taringot ibana parkisingon ni Hampung laho periode paduahon ibana lima taon na salpu.\nIse tutu na so mardisir imbuluna molo diingot paetna diae Hampung Lama uju parkisingon laho tu paduahalihon ibana Hampung. Ai so adong hian harop ni rohana na ingkon talu ibana tu Hampung nuaeng. Nunga hira sude ditiop ibana soara ni jolma jala nunga pola tahe dihatahon ibana holan sipallessem do pamilliton i ianggo na monang ingkon ibana do.\nSuang songon i do torop jolma nang tahe Camat nunga pos hian rohana na ingkon Hampung Lama do hot gabe hampung di huta i. Alai balikna do na ro, na so panagaman gabe talu ibana di parkisingon i dung dietong sude petek na adong.\nDiboto jolma i ma muse ise do dipudi ni na masa on. Diboto na torop i ma muse ise do na gabe ihutan ni na mamillit Hampung asa gabe talu hampung lama i. Sude tahe holan satongkin do parhusor ni roha ni jolma ndang mamillit Hampung Lama holan dipapungu Ompu Pangadean doli dohot Guru Berlin angka na tumua di huta i. Jala na mambahen hatop muse marhusor di parkisingon i si Jannus, Sangkap, si Monang dohot si Togi ma dua ari parpudi songon silosilo manopoti jolma di huta i sipsip tu jabuna be manang hohom ditopot rodi tu haumana be. i ma pargulingna gabe tarpilllit Hampung nuaeng na so dihirim jolma hian gabe monang.\nLeleng nasida na sai hohom tung pe naung morot tu duru Hampung Lama i. Sai marhusari di rohana be na masa na uju i. Gabe tubu pangaranapion tu jolo aha ma muse na masa molo dapot parkisingon ni Hampung na imbaru. Ai diparhatutu nasida do nuaeng on molo hatiha jumpang mamillit hampung ndang songon na uju i be ala nunga gabe alani parkisingon hampung olo marbahir roha dohot pingkiran ni na marsahuta. Ndada songon na uju i be molo pajongjong naeng hampung sesep do i ndada pola gabe maos i hataan ni jolma ganup tingki dohot inganan.\nAlai ala parhusor ni tingki manang jaman, nunga gabe sada harajaon hahampungon. Nunga muse godang hepeng ni Negara pangkeonna gabe sipata lupa ibana ndada hepengna i alai hepeng ni Negara do laho pature huta. Olo ma marrara matana marnida hepeng, lupa ibana so hepengna i gabe dituhorhon ibana laho manmbai sinamotna. Gabe pangumpolanna rohana hepeng na pinatuat ni pamarenta i laho pangkeonna hian pature huta dohot pangisina i.\n“Boha do hatangki nangkin Hampungnami, ndang adong labana sai hataan parkisingon, panitia dohot Surat ni Camat molo so adong alus sian hamu” ninna si Jannus songon na mamantom tigor tu Hampung i.\nNian nunga tibu di roha ni Hampung i ndada naeng jongjong be ibana tu paduahalihon. Nunga tagonan marhosing rohana Hampung sian tanganna ala dietong ibana nunga hurang tolap gogona jala ndang tarihutihuthon ibana be na masa di Negara si nuaeng. Ai ndang tagam hian rohana molo gabe hampung ibana gabe mambahen gok sipingkiranna na so patutna sipingkirannna. Sipata dirimangi ibana dokdok ni ni aena pangalaho ni angka Camat dohot na asing na sipata mambahen ibana songon hitehite sideonna laho mambuat hepeng pamora dirina.\n“Nunga nian huparungkilhon on na sataon on. Alai ndada na pajolojolo hu ahu mandok hatangku tung pe di paranggapan on. Molo adong nian na dumenggan laho maningkati ahu tarlobi ma muse na umposo, nunga ias rohangku laho mansohot. Holan sajuraponnama ahu hampung” ninna Hampung i mangalusi.\n“Songon ma natuatua na tingkos. Las rohangku mambege jala gok rohangku dipangidoanna dohot ias ni rohana i asa adong na umposo nian maningkati ibana gabe hampung” ninna Guru Berlin mangalusi hata ni Hampung i.\n“Ahu pe balga situtu do rohangku tu Hampungta on. Molo dung do didok hamu songon i na denggan ma i. Pos rohamu adong do i sogot maningkati hamu na umposo jala na dumenggan laho hampung songon partogi di hutanta on. Ahu ma tusi laho mangaririt. Pos rohamuna sude” ninna si Jannus tullom.


BAYOSUTI: parange na so tontu\nparange na so tontu\nDi sada huta adong sada bayo na margorar Ja Dongki. Bayo on lek naganjilma parangena. Inda le nian na pangkarimuti halakna, inda juo parange na murgit mardadaboru. Partilakona ima satontang tu gorar nia, nadongki halakna. Ra do ronyang ia pula inda dapot ia halak ambaen paluaan ni hadongkian nia. Madung bahat carito binege na mambaen gidik dohot iboni roha tu halak na i dongki i nia.\nSada hasomalan ni halak di huta i, lumobina na tobang-tobang, pula mulak sian musojit sumbayang kotu subuh, painte-inte marbukak lopo na huliang mai i marsidudu di parsiduduan na biaso harani ngalina, goarna pe antong na mian i dolok-dolokan. Lek na martibalan mai di si batu na lipak na tolu tu opat humbaen parjugukan ni halak. Songoni juo sada bayo na tobang na margorar Ja Mayur. Amanta na sadaon pe inda unjung i tinggal na marsidudu di sogot ni ari na ngali i. Sian na dao pe di na golap-golap i, namadung binoto mai na amanta Ja Mayur on na lau ro tu parsiduduan i sian parbatuk dohot pangisoki na i.\nMangaligin sian hasomalan ni amanta Ja Mayur on, ro mada i bagasan ni roha ni Ja Dongki mangulahkon amanta natobang Jamayur on. Di sada ari manyogot, hatio halak sumbayang kotu subuh di musojit, maripas-ipas ma Ja Dongki tu parsiduduan an, taro ipagarasa api, dung muloi marbanggar ibaensa ma sada batu parjugukan tu donokkon ni api i. Batu na i dadang ni Ja Dongki on ima batu na lipak nabiasoan na parjugukan ni amanta Ja Mayur on mangudukkon dalan. Dung marlom-lom ma nida ia batu na itutung nia i, iaiskon Ja Dongki mulak batu on tu iganan na nabiaso. Mangaiskonsa pe na dohot kapar-kapar doma harani inda tarjama humbaen milasna.\nSian na dao di julu, binege mada kabiasoan ni amanta Ja Mayur on, ima na dor batuk-batuk dohot mangisoki. Mambege i, natorus marunduk-unduk ma Ja Dongki lau monjab i balik ni bungo raya inda dao sian parsiduduan i, salau mangintip jala painteon sanga ahado namasa satongkinnai.\nLalu tu parsiduduan i, sibaen nai inda adong dope halak, harana na amanta Ja Mayur on dope parjolo mulak sian musojit an. Lalu tu parsiduduan i, ipasigatsa ma abit karung, ipudor-pudorsa i tonga-tonga ni arumpang nia anso damos juguk. Dung i, inda merep-erep abit sumbayang on tu tano i. Inda buse nian maginjang tu isigat sa tuginjang abit karung ni ibana, harana amanta on pe natarjago do tu aurat ni ibana, mariari inda na adong be lapis pangalangi nalain di bagasan ni abit karung i. Saraor pontong sarusur na sian karung ni topung gondum nabiaso ipake sa angke na itinggalkonsa do ibagasan targan so kehe tu musojit nangkini. Goarna pe dongan naioban sumbayang, angkon na ias do luar dalam, songoni adatna iobankon ni ibana salolotna on.\nSongon na iparkira on ni Ja Dongki i, inda sotik pe maleset, muloima ipajuguksa i batu na lipak na biaso na mangudukkon dalan. Sian na dao, Ja Dongki ma muloi mekel-ekel, inda bedabeh, ngalambat binege ma sora ni amanta Ja Mayur on, maramang-marinang, mar-ilalah-ilalah salao marlojong-lojong manjalahi bondar baen panombur ni bingkur ni ibana na hamosokan.\nTanjung Balai, 27 April 2012\nNa ni surat ni Pinrizky Lubis,\nsada bayo halak Hutanagodang\nna mian di Tanjung Balai,\nPosted by Edi Nasution at 12:20 AM


Sahalak Hatoban Mangalului Ale-Ale marhite Hamoraon sian Portibi na Jahat (Lukas 16) | Hangoluan ni Jesus\nMarbisuk ma Mamillit na Dumenggan\nTUDOSAN TARINGOT TU HATOBAN NA SO SINTONG\n‘LULUI MA ALE-ALE’ MARHITE ARTAM\nSian tudosan ni Jesus taringot tu anak na mago, boi ma diantusi angka sijalo pajak, siboto surat, dohot angka halak Parise na olo do Debata manalpuhon hasalaan ni pardosa na marhamubaon. (Lukas 15:1-7, 11) Dung i, mangkatai ma muse Jesus tu angka siseanna. Dipaboa Jesus ma tudosan na asing taringot tu baoa na mora, jala adong ma hatobanna na didok ndang jujur.\nNdang denggan hatoban i mamangke arta ni tuanna. Gabe naeng dipecat tuanna i ma ibana. Didok hatoban i ma di rohana, “Aha ma na ingkon huulahon? Ai buaton ni tuanki nama na huradoti i. Ndang adong be gogongku laho mangula jala maila do ahu mangido-ido.” Alani i, gabe didok ibana ma, “Huboto do aha na ingkon huulahon, asa molo dipakaluar ahu sian parkarejoanki, jaloon ni angka halak ma ahu di jabu ni nasida.” Pintor dijou ma angka na marutang tu tuanna i jala disungkun ma nasida, “Sadia do utangmu tu tuanku?”—Lukas 16:3-5.\nDialusi na parjolo ma, “Miak jetun 2.200 liter.” Ra adong do ladang Jetun ni na marutang i manang partiga-tiga miak do ibana. Gabe didok hatoban i ma tu na marutang i, “Buat ma muse surat parjanjianmi, hundul ma ho jala hatop ma surathon gabe 1.100 liter.”—Lukas 16:6.\nDisungkun hatoban i ma muse na asing, “Molo ho, sadia utangmu?” Dialusi ma, “Saratus goni gandum.” Didok ibana ma tu halak i, “Buat ma muse surat parjanjianmi jala surathon ma gabe 80 goni.” Gabe diorui ma utangna 20 porsen.—Lukas 16:7.\nTingki i, martanggung jawab dope ibana mangurus arta ni tuanna i. Alani i, marhak do ibana mangorui utang ni angka halak. Ala diulahon ibana i, gabe marale-ale ma ibana tu angka na marutang i. Gabe olo ma nasida manjalo ibana molo ndang karejo be.\nUjungna diboto tuanna i ma na diulahon hatobanna. Nang pe rugi ibana, alai dipuji do hatobanna i. Ai ‘malo’ do hatobanna i, nang pe “ndang sintong” na niulahonna. Didok Jesus ma muse, “Taringot tu pasaehon parsoalan tu sundut on, ummalo do angka anak ni portibi on sian angka anak ni hatiuron.”—Lukas 16:8.\nNdang lomo roha ni Jesus tu na niulahon ni hatoban i, jala ndang dijujui ibana hita margabus tingki mangulahon ulaonta. Antong aha do na boi taparsiajari? Didok Jesus ma tu angka siseanna, “Lului ma ale-alem marhite hamoraon na sian portibi na jahat on, asa molo habis hamoraonmi jaloon ni nasida ma hamu di inganan na manongtong i.” (Lukas 16:9) Sian tudosan on, marsiajar ma hita asa marbisuk. Ingkon marbisuk do naposo ni Debata mamangke arta ni nasida, jala tongtong diingot pangkirimon tu ari na naeng ro.\nHolan Debata Jahowa dohot Anakna do na boi manontuhon ise na masuk tu Harajaon banua ginjang manang tu Paradeiso. Jadi, tapangke ma artanta laho mangurupi ulaon Harajaon, asa boi hita tongtong marale-ale tu Debata dohot tu Jesus. Alani i, tadapot ma hangoluan na saleleng-lelengna nang pe mago mas, perak, dohot sude artanta.\nDidok Jesus do muse, molo denggan hita tingki mamangke arta, boi ma denggan hita tingki mangulahon na rumingkot. Alani i didok Jesus ma, “Molo ndang boi hamu dihaporseai mamangke hamoraon na sian portibi na jahat on, ise ma na olo pasahathon hamoraon na sintong tu hamu [tanggung jawab na ni lehon ni Debata tu naposona]?”—Lukas 16:11.\nMarhite tudosan on, dipatudu Jesus ma godang do tanggung jawab ni nasida molo naeng parsidohot tu “inganan na manongtong i”. Alani i, ndang boi sasahalak gabe hatoban ni Debata huhut gabe hatoban ni hamoraon. Jesus mandok, “Ndang haoloan ni sahalak hatoban dua tuan. Ai gabe sogo do rohana tu na sada jala holong rohana tu na sada nai, manang pasangaponna do na sada jala leas rohana tu na sada nai. Ndang boi hamu gabe hatoban ni Debata dohot hatoban ni hamoraon.”—Lukas 16:9, 13.\nAha do na diulahon hatoban na di tudosan ni Jesus i laho mangalului ale-ale?\nSongon dia do halak Kristen mamangke “hamoraon na sian portibi na jahat on” asa mandapot ale-ale?\nMolo marbisuk hita mamangke artanta, ise do na manjalo hita di “inganan na manongtong i”?


Arga ni tikki. . . . – Amani Partogi\n← Hurang pat na sada nai\nSuhutan di ujung ni taon →\nArga ni tikki. . . .\nPosted on 3 Desember, 2009 by Hendry Lumban Gaol\nDang manang mandok nadia rupani iba, di suhutan nadi toru on, ai holan suhutan sibaen mekkel do on, nang pe hea dihilala dongan. Tarlumobi ma tu dongan partohonan unang diboan tu roha molo tung dijaha hamu suhutan on. Datung na manuhuthon ulaon ni partohonan i iba, alai patuduhon parrohaon ni sasahalak jolma do. Nian attar sukka do iba manuhuthon on, ai molo dijaha dongan, ra adong ma na mandok iba na adong paraloan tu akka parhobas di joro ni Tuhan i. Sahali nai datung.\nNinna sahalak pandita, tikki marjamita sian langgatan, adong do na ginoaran ima pandita ni mate. Namarlapatan, molo adong mate ruas, sai tor pandita on do dijou lao mangagendai huhut mandabu tano. Hape molo attar adong nian silasniroha di ruas i, dang piga na marningot panditana. Pinomat manjalang, mangalehon hamauliateon ala ditambai Tuhan akka pandaraman na lomak, nang jappalan pansarian na denggan dingoluna.\nGodanganna do dihita akka ruas na marungut-ungut. Molo ro parsahiton, manang akka sitaonon, molo dang tor hatop ro pandita tu jabutta laho manangiahon, tor sai dihata do pandita i. Didok dang adong roha na melayani. Hape molo adong akka pasu-pasu na denggan, songon hatakku nadi ginjang, datung hea diingot akka pandita i.\nDitahi pinomparna do mambaen adat na gok, laho paborhathon oppuJamordong tu inganan parsatokkinan i. Nunga satolop akka pinomparna, na di huta nang na di pangarantoan. Akkup ni ni, hatop do dirapothon hasuhuton bolon ima sude gelleng ni oppuJamorodng na dihuta dohot angga raja bius nang raja ni hula-hula. Jala tutu dapot do akka nasinakkapan nasida, jadi ma marualon adat na gok, ulaon saurmatua.\nDapot do impola ni na hinataan di tonggo raja i, ia tu udean ( istilah penguburan di halak batak) marsogot potang ari mai. Ala mardomu adong dope sahalak nai anakna, sipaimaon sian pangaratooan. Akkup ni i, di rapot tonggo raja di botari i, nunga ditotophon, marsogot potang ari ma tu tano, jam lima.\nBorhat ma amanJalotong, suhut paidua, tu jabu ni amanta pandita lao pasahathon barita na jam lima botari nama tatu tano bakke i. Manang na boha pe dah, ikkon do paboaon tu pangula ni huria, pinomat asa mangarade nasida. Diakka ulaon na hombar tu si\nAttar holang huta do anggo inganan ni pandita i.\n“Ia haroro nami amang, na paboahon do tu hamu, ia partuat ni amantua oppuJamordong nian, jam lima botari ma marsogot, mardomu adong dope anakna sipaimaimaon” ninna amanJalotong.\n“Bah, ai botari ma i, dang boi di pahatop??” ninna amanta pandita on mangalusi.\n“Imadah amang, marboha baeon ma hamu, didok abang i par Pripot songoni do, asa jolo marpungu akka pinomparna, jala asa jolo denggan ulaon i marsogot dohot denggan. Ia sipaimaon on ima apala siappudan ni amangtuaon do, ikkon idaonna do ninna bakke i, jala molo hubereng hami do partikkian on bah, tu jam tolu arian nama nasida sahat” ninna amanJalotong\n“Dang na mandok dia nian, alai adong do rapot nami marsogot di distrik, ima sian jam dua sahat tu botari, bohai ate..” ninna amanta pandita on mangalusi. “Bah, molo boi nian pangidoan, ala didok hamu ikkon iba do mangagendai, bah tapatibu ma ulaon i, jam-jam dua i ma tabaen, asa sanga iba marrapot” ninna manguduti.\n“Imadah amang, anggo roha i nian, jala sasittongna songoni hian do, alai ala adong dope anakkon ni amanguda on naso ro nang ala ulaon na gok i, bah marpangidoan hami amang, atur hamu ma jo tikki muna” ninna amanJahirlon, apala parboruon ni oppuJamorodong na dohot tu jabu ni pandita i.\n“Buti ma, ai hurang tama do ni hilala molo dang dohot iba tu rapot distrik i, ba makkatai pe au innon dohot guru huria ia so i, dongan nsittua ai sarupa do amang boru, nian manang ise pe akka pangula partohonan na mangagendai annon dang maribbar i, ai dang sai ikkon pandita”\n“Attong nauli ma molo buti amang, alai molo boi pangidoan jam lima ma taboan tu udean” ninna amanJalotong mangalusi huhut marsiberengan nasida nadua.\n“Au pe makkatai anno tu amanta sittua” ninna amanta pandita on muse.\n“Olo amang, attong lao ma jolo hami, godang dope siulaon ” ninna nasida nadua huhut dijalang amanta Pandita i.\nDang sahat dope tu pittu ni jabu i, disukkun amanJalotong muse amanta pandita on.\n“Sattabi ma jo tahe amang, marpanukkun ma jo hami, mardomu dang ruas muna hami, jadi dang huboto hami aturan di huria muna on, dihusiphon abang par Pripot nakkinon, didok asa disukkun, ai nunga boi tahe sajuta lehonon nami songon hata hamauliateon tu amanta sintua i annon??” ninna amanJalotong.\nSip do amanta Pandita i.\n“Bah ido ateh..” ninna amanta pandita on, hordit rohana.\n“Olo amang, ajari hamu hami, atik boha hurang, asa nitambaan” ninna amanJalotong muse.\nSip do amanta pandita i. Dungi lao tu mejana dibuka ma lamari ni meja i jala didok ma. ” So jo huida ateh agendakku, hupatakkas do partikkian hu marsogot, ai jam piga do tutu hami marrapot bah, pahundul hamu ma jo muse” ninna amanta pandita i.\n“Ai baen jo tes i di tamuettaon omak ni siHolong” manurakkon tu dapur i, mandok asa dibaen inanta pandita si inumon.\n“Jam lima nakkaning didok hamu tu tano, ia hami marrapot jam dua do, alai binereng pe annon partikkian amang boru, ni usahahon pe ro marsogot, hami pe ro mangagendai…”\nDijalang muse tamue na dua i\nPos ini dipublikasikan di TORSA dan tag agenda, pandita, saurmatua. Tandai permalink.


Turi Turian Sipiso Sumalim | Sihaloho Sidapitu\nTuri Turian Sipiso Sumalim\nHome » budaya » Turi Turian Sipiso Sumalim\nSi Piso Sumalim ima sada anak ni raja, ditingki di bortian dope ibana nunga ditinggalhon amangna ibana ala naung marujung ngolu. Dung sorang ibana dibaen inongna ma ibana margoar si Piso Sumalim.\nDung marumur ibana di haposoon, tubuma dirohana asa mangalap boru ibana. Songon hasomalan di halak Batak, ingkon luluanna ma boru ni tulangna parjolo. Molo adong do, ingkon do usahahononna laho dongan saripena. Alani i tubu ma dipingkiranna laho manungkun inangna manang na didia do huta ni tulangna. Dung disungkun ibana didia do huta ni tulangnai, roma alus ni inang nai mandok, ‘eee… anak hasian anggo tulangmu dang adong, na mapultak sian bulu do au madedek sian langit’.\nAla songoni alus ni inang nai gabe tarsonggot jala longang ma si Piso Sumalim umbegesa i. Gabe loja ma ibana mamingkiri hatai huhut dipahusor-husor di bagasan rohana ala dang masuk tu rohana jolma mapultak sian bulu manang madekdek sian langit. Alani i dang sonang rohana ia so dipaboa inang nai huta nitulangna.\nDungi didokma tu inang nai, dang dope hea hubege adong jolma na mapultak sian bulu manang na madekdek sian langit. Molo dang olo ho inang pabotohon didia do da tulang, ba olo ma ahu gabe tu pandelean. Alani i disuru inang nai ma ibana borhat dohot hatobanna namargoar si Tangkal Tabu mangalului huta ni tulangnai tu luat Pahae. Di lehon ma dohot sada hoda asa adong hundul-hundulan ni si Piso Sumalim dohot balanjo saleleng di pardalanan. Dung borhat si Piso Sumalim dohot hatobanna si Tangkal Tabu, tung mansai loja do dihilala nasida namanjalahi hutani tulangnai alani daona. Di tongan dalan jumpang\nnasida ma sada mual namansai tio. Didokma asa maridi nasida di mual i. Alai didokma tu hatobanna i asa parpudi si Tangkal Tabu maridi naeng manjaga pangkean ni si Piso Sumalim di tingki maridi ibana. Dung di paridian i si Piso Sumalim, di bungka si Tangkal Tabu ma pangkean hatoban sian dagingna jala dipangke ma pangkean ni si Piso Sumalim ditiop ma dohot podangna.\nDung sae maridi si Piso Sumalim di bereng ibana ma naung di pangke si Tangkal Tabu abitna dohot podang nai. Jadi didokma mandok si Tangkal Tabu, ‘boasa pangkeonmu paheanku?’ dungi roma hata ni si Tangkal Tabu, “saonari ahu nama Raja jala homa gabe hatobanku. Molo dang olo ho, ba podang on ma hubahen pamatehon ho’. Alani i gabe olo ma si Piso Sumalim mamangke pahean ni hatobanna i. Jala naso jadi paboaon ni si Piso Sumalim tu manang ise di bagasan parjanjian ni nasida.\nDung sae nasida marpadan, borhat ma nasida. Gabe si Tangkal Tabu ma hundul di ginjang ni hoda i mangihuthon mardalan. Dang sadia leleng, dungi sahat ma nasida tu huta ni tulang ni si Piso Sumalim songon naung tinonahon ni inang ni si Piso Sumalim. Jadi dung pajumpang nasida, disungkun tulangnai ma nasida, ise do hamu umbahen na dohononmu ahu tulang mu?’ didokma mangalusi, ‘ na sian huta habinsaran do hami Tulang’. ‘Molo songoni, ba tubu ni ise ma ho sian habinsaran?’ ala ndang diboto si Tangkal Tabu mangalusi gabe si Piso Sumalim ma mangalusi, ‘tubu ni boru tompul sopurpuron ompung’.\nDung didok songoni, gabe di haol tulangna ma si Tangkal Tabu jala laos diarahon ma tu jabu. Alai anggo si Piso Sumalim di bara ni pinahan do ibana dibaen. Dungi di suru tulangna ni si Piso Sumalim ma parsondukna manghobasi sipanganon. Molo si panganon ni si Tangkal Tabu di jabu tung mansai tabo ma dihilala ibana, alana dang hea diallang ibana sipanganon nasongoni, jala tung suda do dibaen ibana sude sipanganoni. Alai anggo sipanganon ni si Piso Sumalim di bara ni pinahan sipanganon ni hatoban do di baen marsampur jagul. Alai dipilliti si Piso Sumalim do indahan i panganonna, anggo angka jagung i di pasombu ibana do dang dipangan. Dung sae nasida mangan, sungkun-sungkun ma roha ni tulang ni si Piso Sumalim.\nAlana tung so adong do na tinggal di baen si Tangkal Tabu si panganon i. Jala si Piso Sumalim dang diallang jagung. Dung dapot bodarina, roma tulang ni si Piso Sumalim mandok ‘molo laekku nahinan malo do marhasapi. Jadi dilean tulang ni si Piso Sumalim ma paluon ni si Tangkal Tabu hasapi laos dijalo ibana ma huhut di endehon songonon :\nReng reng reng nagau ninna hasapingkon\nAut adong nian gadong tinutung,\nButong ma nian butuhangkon.\nSai mulahulak ma songoni di endehon si Tangkal Tabu. Alai ndang tabo begeon ni pinggol ni angka naumbegesa, gabe disuru tulang ni si Piso Sumalim ma asa dipaso soara ni hasapi dohot ende na i. Dungi di jou ma si Piso Sumalim sian bara ni pinahan i laos di sungkun ma, ‘boha ia ho Tangkal Tabu, diboto ho do marhasapi? Alusna ‘huboto do ompung’. Antong paluma hasapi on molo na diboto hodo!. Jadi dipalu si Piso Sumalim ma hasapi i laos huhut ma ibana mangandungkon sada ende nalungun. Ala ni tabonai andungna i dohot soara ni hasapi nai, gabe sudema naumbegesa tarpodom. Dung dungo manogotnai sian podomanna, tamba longangma rohani tulang ni si Piso Sumalim mamingkiri haroro ni berenai.\nDi nasahali disuru tulang ni si Piso Sumalim ma si Tangkal Tabu borhat marmahan horbo tu parjampalan, alai sude horbo na pinarmahan ni si Tangkal Tabu manunda tu angka suan-suanan ni halak, jala pola do manjalo hata tulang ni si Piso Sumalim hinorhon ni panunda ni horbonai na tung mansegai angka suan-suanan na diladang. Dungi marsak ma tulangna mamereng parniulaan ni si Tangkal Tabu laos disuruma si Piso Sumalim borhat laho marmahan manggantihonsa. Diparmahanan tubu do halongangan marnida si Piso Sumalim, ai holan na hundul do ibana alai sude do horbo na pinarmahanna menak, tung so adong na manunda tu suan-suanan ni halak. Alai nang pe songoni, tung so lulu-lulu do roha ni tulang na aha do namasa tuberenai. Disada tingki toho dibodarina di nalaho modom ma angka jolma, mangandung ma si Piso Sumalim sian toruni bara podomanna i, ia soara ni andungna songonon ma:\nSo diboto datulang on.\nNang pe adong andung-andung ni berena di toru bara i, tong do dang diboto tulangna i namasa i. Dungi ditorang ni ari manogot nai, disuru ma muse si Tangkal Tabu laho maninggala hauma. Alai patusega jala paturongrong do sude hauma na tininggalanai. Jadi lam tamba ma arsak ni tulang ni Si Piso Sumalim marnida namasa i. Dungi disuruma si Piso Sumalim maninggala huhut mardongan muruk dohot jut ni roha hinorhon ni naung patusega sude hauma i. Alai tung halongangan bolon do di tulang na i, ai hundul do si Piso\nSumalim di atas ni tinggala i, gabe boi do mulak denggan sude hauma ni tulangnai.\nDisada tingki dinamodom inang ni si Piso Sumalim songgot ma ro tu parnipionna taringot tu pangalaho na niulahon ni si Tangkal Tabu tu anakkonna si Piso Sumalim. Alani bonos ni rohana, disuruma sada hoda na bontar laho manaruhon pahean si Piso Sumalim tu huta ni ibotona rap dohot sada surat na disurathon di\nsambuhu bulu. Songonon ma isina :\nIto….., hu tongos do dison pahean ni berem, molo tu si\nDi sogot ni ari, di ida tulang nai ma ro sada hoda na bontar, alai sungkun-sungkun do roha ni rajai, aha do nuaeng namasa. Dungi didapothon ma hoda i, jala diida adong surat laos di jaha ma. Dungi disuruma si Tangkal Tabu parjolo mambuat pahean nabinoan ni hodai. Alai disi dibuat si Tangkal Tabu abit sian hoda i, manigor di tambik hoda ima si Tangkal Tabu laos balik. Dungi disuru ma muse si Piso Sumalim mambuat pahean i, alai tung denggan do dipasahat hoda i tu ibana. Dung songoni, tarrimas ma roha ni tulang ni si Piso Sumalim marnida na masai, laos di sungkun tulangnai ma si Tangkal Tabu huhut marsoara na gogo: Ise do nasasintongna jala boasa diulahon ho na songoni tu berengkon?\nAsa hea au raja.\nDi natarrimas tulang ni si Piso Sumalim, na di paoto-oto berena dohot tulangna, didabuhon ma uhum tu si Tangkal Tabu, dipapodom ma ibana gabe sidege-degeon ni nasa jolma naro tu bagas ni tulangnai, jala sidege-degeon ni nasa jolma na ruar sian bagas ni tulang nai. Tung mansai hansit do uhum nabinahen ni tulang ni si Piso Sumalim tu si Tangkal Tabu pangoto-otoi i. Di laon-laon niari, hundul si Piso Sumalim di sada inganan, tung mansai lungun rohana naeng mulak tu huta ni inangna. Laos didok ma tu tulangna asa mulak ibana laho manjumpangi inangna. Dungi dijou si Piso Sumalim ma sada hoda laho hundulanna, laos dinangkohi ibana ma hodai. Alai di nalaho borhat si Piso Sumalim, hatop ma maringkat boru ni tulangna mandapothon si Piso Sumalim jala mamintor nangkok tu hodani anakni namborunai.\nJadi hatopma disuru si Piso Sumalim maringkat hodana laho mangaluahon boru ni tulangnai bahen parsonduk bolonna, laos dinasadari I borhatma nasida tu hutani inangni si Piso Sumalim.


Lagu Batak 2018 – MR.DOM'$\n6 September 2018 10 September 2018\nDenggan do nian ito\nHita na mamukkah padan\nHolan na mambaen haccit ni rohai\nArian nang borngin i sai busisaon rohakki\nBoha ma ujungi hubunganta hasian\nSai hurippu do ito setia ho saleleng on\nHape na mardua holong di pudikki.\nTarsongon bunga naung malos diladangi\nSongoni ma rohakki nunga malala.\nDi bahenho holonghi gabe meam-meammu\nSae ma ito, sai ma sude.\nSae ma holan au na gabe korbanmu\nMarisuang ari manang tikki i.\nHolan alani cinta palsumi\n2. Holongki Do Hamoraonki\nSada hupangido sian ho ito.\nRimangi jo hatami,\nNang pe so boi hita nadua, dang gabe muba holong ki tu ho\nRimangi ma ito pikkiri hasian,\nAi anggo au do pos do rohangku mangalangiho.\nDang na gabe lupa au dijanjiki\nNang mangantusi do au tu ho\nDuung sai hurimangi di rohangku\nNaso suman do au rap dohot ho\nNa pogos do au na dangol do au.\nHolongki do hamoraon. Na adong di au\nHu taon pe ito mardaongan ilu au Manginggalhonho.\nHutuhuk pe ito holan manjaga hasangapon mi\nHo.. Boru na mora. Jala ho Pe parsikola.\nAi anggo au do hasian holongki do hamoraonki.\n3. Si Doli Mantan Mi – Trio Century\nPillit ma naso lomom.\nPillit ma nasa roham\nMolo ikkon i nama da hasian\nPangidoan ni roha,\nDang tarambati be ho\nDang na tartiop be ho\nSai di baen ho do jugul ni roham.\nDang taranju au be ho\nNga sai bei percuma nama i\nSai hubaen holong rohaku mida ho\nNga sai bei, percuma nama i.\nHolong na tapudun na saleleng on\nDipudikki mardua holong ho.\nDi pudikki margabus ho tu au.\nHape naung mulak do muse roham.\nTu si Doli Mantan Mi\n4. Selvia – The Boy Trio\nTanggal sada di bulan September i.\nRo do au tu Pekanbaru nauli.\nTu Kandis kota nauli.\nSai hu telepon do ho hasian\nAla sai holan na mailbox hanphone mi.\nSms hupe naso di balasho.\nNunga didia ho nuaeng,\nHo ito, Selvia.\nMakkirim au di rohakki.\nBoi pajuppang dohot ho.\nMartolu hari tolu borngin au ito, Selvia.\nHolan paima-ima ho,\nDi Hotel Mutiara Kandis i.\nMargabus do ho, ito di janjimi\nDi segai ho, di segaiho. Pargaulantai\nAsa di botoho ito.\nBalga di holongki tu ho\nIngkon paimahon ku nama ho,\nDi simpang Libo on.\n5. Uju Ni Ngolukkon\nHamu anakkon hu, Tampuk ni pusu-pusuki\nLao pature-ture au.\nNunga matua au, jala sitogu-toguhon i\nSulangon mangan au, siparidihon au.\nUju dingolukkon ma nian.\nTupa ma baen akka nadenggan.\n6. Anju Ma Au – Marsada Band\nSadarion, masihol au tu ho.\nSadarion, lungunan au tu ho.\nMaccai dao ho sian au.\nGabe lam ganda siholhi.\nSaonari hurimangi ma muse.\nSude akka pambehanku na tu ho\nGodang na salah hubahen,\nGabe dao ho sian au.\nAnju ma au.. Sai anju di sude pangalahonku.\nSai anju ma au.\n7. Selvia 2 – The Boys Trio\nDi bulan Desember i,\nDi ujung ni taon i\nRo au mandapothon ho\nTu Pekanbaru nauli.\nAlani SMS mu hasian, Selvia nauli i\nIkkon pajuppang hita, di loket ni makmur\nNa di Arngka i\nDungkon sahat au ito, Di Pekanbaru i.\nSai hu telepon ho,\nDireject ho do hanphone mi\nSian manogot sahat tu botari i\nSai tarpaima-ima au\nAlai so marna ro do ho\nSoadong huida, Margabus ho tu au\nDang sahali dua hali be\nDigabusi ho au Selvia\nSai holan membahen tarhirimdo\nRohakki di bahenho\nOn ma hata na parpudi sian au\nTu ho ito da Selvia\nNa so jadi ingotohon hu be ho\n8. Holong Na Ias – Omega Trio\nSian ias rohakku hupasahat holongki\nDijalo ho do i dohot denggan.\nNunga huparsitta, ikkon ho do hasian\nNa gabe rokkap ni tondikki.\nUli ni rupa mi, na lambok di hatami\nSadalan ma tu uli di rohami.\nI do na mambaen marbunga rohakki.\nUnang be nian hita marsirang\nHasian, Pos do rohakki di holongmi.\nMolo tung salah pe au, sai di anju ho do au, hasian.\nCintaku.. dang na boi taparsiding.\nHolongmi sai rohakki.\nSayangmi salelengmon, da cintaku.\nTiop ma tanganku hasian.\nSai unang ma hita marsirang.\n9. Ho Do Na Tarpillit – Arghana Trio\nUji ma au hasian, Taringot cintaki tu ho\nUnang sai sangsi be ho, Jalo ma bukti.\nDang bahenongku ho kecewa.\nPercuma do burjumi, Molo so percaya be ho tu au.\nAkka naung salpui.\nHo do na tarpillit, sada saian sasude nauli.\nSonang do au, bahagia do au, raphon ho.\nHo do na tarpillit, tinodo ni tondiku.\nHaol ma au.. haol ma au.\nArga hian do ho di au….\n10. Poda Nauli\nHamu amang, anakkonku sinuan tunas\nTappuk ni pusu-pusukki,\nBegejo amang hatakkon, Huhut pahusor-husor diroham\nHata nauli situtu naeng simemehonoku tu ho amang\nSipodahononku asa adong bohal mu\nBurjuhon ma anakkonku, oh tondikku\nAsa jumpang mu da amang, Akka na pinarsitta-sittami\nAi so adong silehononku, hauma manang panjaenmi\nHolan marsikkola na boi tarbaen au\nDi ho anakkon ku\nOn do amang siingotonmu\nPoda nauli sian au amangmon\nPangarokkon na pinakke mi amang\nTudos mai holi-holikki\nHodokku na di balian i\nTu dos mai tinta ni parngarokkonmi\nHarotas na sinurat mi amang\nTudos mai huling-hulingku\nDi keraton Jogjakarta\n10 April 2022 PARDOMUAN SITANGGANG 0\n10 April 2022 PARDOMUAN SITANGGANG Komentar Dinonaktifkan pada Api Cemburu


BE-087 | Anyreff.wordpress.com\nPosts Tagged ‘BE-087’\nBE-087, HO TINOBUS NI TUHANMU, BL-091\nHo tinobus ni Tuhanmu Tung jonok do debataM Sai pasada pingkiranmu\nAsa tong tutu sabam Sai pabulus Tu Tuhanmu ma roham\nSai timbangi di rohamu PangkophopNa i sude Ai tung ala ni dosamu\nDo tarsilang Tuhanmi Baen malua baen martua Hita na tarjea i.\nHaberengan ho Tuhanmu Di hau pinarsilang i ? So uhir tu pingkiranmu\nHansit na tinaonNa i ? Sai tohoi sai oloi Holong ni rohaNa i.\nNaeng bagas arsakkononmu Sasudena dosami Asa hangoluhononmu\nNa tinaon ni Tuhanmi Sai ringkoti manopoti Nasa hadosaonMi.\nMangasahon na tinaonMu Tundalanku dosangki Sai pasonggop pangkophopMu\nTu sude pingkiranki Naeng tondingku nang dagingku Upa ni na tinaonMi.\nNa so tupa datdatanku Mangulahon dosa i Na so jadi arsahanku\nHo Parngolu, Tuhanki. Sai tarhilas ma rohamu Mida au hinophopMi.\nNang dokdok pe siporsanon Mian au di lambungMi Habengeton, hatomanon\nDisahaphon silangMi Ho rajangku Ho Tuhanku Ro di hamamatengki.\nPangkophopon ni Tuhanku Na tongtong hutiop i Holan pasaut langkangku\nMasuk hasangapon i Lao martomu lao mardomu Tu Tuhanku Jesus i.\nCategories: 07. Ende di hamamate ni Tuhan Jesus Tags: BE-087, BL-091, Ho tinobus ni Tuhanmu


Caleg vs Panangga – Simanjuntak.or.id\nRa sude do hita mananda panangga (biang). Mansai dihaporluhon do on di sada huta laho manjaga huta i sian angka panangko. Suang songoni do nang di na manjaga angka ulok na ro tu huta, pintor rade do roha ni panangga laho paboahon tu tuanna na adong ro jea manjonok tu jabu.\nLaos songoni do nang angka tuanna tu panangga. Mansai holong situtu do roha nasida. Alani holong na tu panangga, angka inanta molo mulak sian parpestaan sai diboan do siallangon tu panangga na be. Alani, na marsiholongan i, somal na ndang mabiar panangga mangalo angka halak na ro tu huta. Pintor sai mangaungi do nasida molo di ida adong na ro angka jolma na so tinanda na.\nAlai diparpudian ni ari on, gabe asing do pangalaho ni panangga di angka huta. Molo di ida nasida adong ro jolma na asing jala marmobil na bagak, ndang be mangaung nasida, alai pintor martabuni nama. Aha mambahen songoni? Alana na ro i, jala parmobil na bagak i caleg do.\nMolo sinungkun tu sada panangga, “boasa ma biar mangida caleg?”, sude do sarupa alus na sida. Molo dipapungu caleg angka jolma di huon, ba pintor hami do naeng di seat laho allangonna. Ba, ndang lomo dope roha nami gabe marganti goar, sian panangga gabe margoar jagala…\nPoltak Simanjuntak (H 15)2009-03-08T15:52:25+07:00


June 2017 – DONALD HAROMUNTHE\nLirik “Luat Pahae”\nLuat Pahae do huta hatubuan ku.\nLaos disi do huta hagodanganhu.\nNungnga tung leleng hutinggalhon.\nHutakki sai huingot doi tong tong.\nTung godang pe luat na hudalani.\nSian Asia sahat ro di Junani.\nAustralia pe nungnga hudege.\nO … Luat Pahae sai tuho do lao pikkiranku.\nRo di nalao mate tung so boi tarhalupahon au.\nTung lelelng pe au diparjalangan.\nTung dao pe au dipangarottan.\nHutakki sai tong huhalungunhon.\nTu pahae sai masihol do au tontong.\nTung leleng pe au diparjalangan.\nTu Pahae sai masihol do au tongtong.\nLirik “My Way”\nLirik “Country Roads”\nLirik “Cotton Field”\nLirik “Loving Her Was Easier”


GOGO MAMAUK – TanoBatak\nAdong do ula-ula ni ompunta najolo laho pabalik tano di pangulaon, i ma hudali.\nNa so umboto ruhut ni panghundalion, asal paukna do disi, ndang diboto dia naholbung dohot na buntul.\nMolo holan mangasahon gogo mamauk do, tagamon do ro tolu ragam parmaraan. Ianggo hudali do seda, manang naniula i, boi dope patureon. Beha ma molo iba singgalak tu pudi andos manogu? Nunga adong hailaon. Lam beha muse molo rompar do hudali songgot andos manait, nda taha ma tu pat? Ndang haholipan panaili ni halak.\nNdang tarsuhat hamaloon ianggo so ture pangulana jala ndang marguna hagogoon ianggo so diboto ruhutna.\nRuhut dohot gogo silinduat do i di angka siulaon. Molo tarida sian bogas ni pangula na pasebut, rundut, ulaon ni na geno do didok sisongon i. Jolma sisongon i ndang tarpatudu i tu huta ni deba mangumbol siulaon, baliksa di hutana i pe sai dipasiding nama jolma sisongon i, ai ndang ture tuganon mangula na so umboto ruhut pangulaon jala na gale di pamatang.\nBangko na roa do di halak Batak molo sai dijukjukhon dirina agan pe naung sai tartiha niulana, ai dietong rohana naoto do jolma humaliang na so umboto nauli dohot naroa.\nHaotoon do dietong parjuma molo sai lehononna upa ni jolma na so umboto ruhut pangulaon. Nadeba, ala asi ni roha, ala ni sisolhot, ala ni palilung, janggur petaho, jahul petaho, jurgang petaho, gamua petaho, ala ni palilung nangkin dioloi ma tarrobung. Angka jolma na sai girgir tarrobung ala ni palilung, didok do i; siidupi naroa, sijalin handang naburuk dohot sihurak namate asa adong andunganna.\nMolo tarurak pangula sijahul, dua pangaean siaeonna, ima hansit dagingna huhut dapotan tiha-tiha ibana. Molo sai ditugan parjuma sijahul mangula laos tarurak, dohot do ibana tartiha, didok deba; �pinangido ni roham do i tarurak, sombu ma roham nunga mangae ibana, ho do sibaen i�, dohot angka tiha-tiha na asing sian natorop.\nNatangkang do didok jolma na so mangoloi siajaron. Dilehon dalan parbinotoan tu ibana, sai na dirohana i do diulahon. Sisongon on ma na so adong mangeahi uju tarurak, jala laos didok natua-tua do; “Taon ma na so siat sijaron”, ninna. Adong do hata ni natua-tua do tu halak sisongon i; tahataha tu pat songon panghundali na so malo\nIanggo natua-tua nabisuk, ndang olo i sumurut mangalehon siajaron di angka naposo pamatang di ruhut pangulaon. Andong do sude patik-patik ni pangulaon jala ingkon radot do mangguruhon asa peam mangulahon. Sian parulan ni halak Batak do manomu tu roha ni angka naposo gabe tiruan nauli, di ruhut paradaton dohot pangulaon.\nMolo dibege angka parsiajar poda nauli sian na tumua manang natorasna, dituluthon do tu pangulaon ni silehon poda i. Molo sohombar, silompit do harorangon ni sibege poda i, didok rohana holan hongkang sambing do hata i, ai diida silehon poda i jurgang do pangalahona, marsipalensem.\nSiengenon nama hata mandok: “Hata nauli ima tangihon unang tiru pangalahongki”. Molo sai dihasomalhon bangko sisongon on, salongonna ma dingoluna pangaean na dokdok; rompar ma tu ibana halenjengon ni anak/boruna i gabe haurahonna.\nIanggo holan ala so malo do mangulahon si ulaon, na boi tuganon do i muse tu nauli molo olo ajaran, jala jolma napantun pangguruanna, ima guru di poda nauli, hombar podana tu pangulahonna.